ЖССТ ўзбек-хитой вакцинасини расман тасдиқлаши мумкин — Sof.uz\nЖССТ ўзбек-хитой вакцинасини расман тасдиқлаши мумкин\n1.01 12:03 64 Тиббиёт\nЖССТ ZF-UZ-VAC2001 Ўзбекистон-Хитой вакцинасини тасдиқлаши мумкин.\nБу ҳақда инновацион ривожланиш вазири ўринбосари Шаҳло Турдиқулова Podrobno нашрига маълум қилди. Унинг сўзларига кўра, ЖССТ ZF-UZ-VAC2001 вакцинасини 2022 йилнинг январь-февраль ойларида тасдиқлаши мумкин, ҳозирда ташкилотга тақдим этиш учун ҳужжатлар тайёрланмоқда.\nВакцинанинг маъқулланиши у билан эмланган ўзбекистонликларга Европа, АҚШ ва мамлакатга кириш учун ЖССТ томонидан тасдиқланган препаратлар билан эмлаш талабини қўйган бошқа давлатларга бемалол ташриф буюриш имконини беради.\nАйни пайтда Ўзбекистонда ЖССТ тасдиқлаган Pfizer, AstraZeneca, Moderna каби вакциналар ҳам қўлланилмоқда.


Адлия вазири мактаблардаги тилхатлар бўйича: «Боланинг масжидга бориш бормаслигини ота-она ҳал қилади» | Azon.uz - Ахборот-таҳлилий портал\nАдлия вазири мактаблардаги тилхатлар бўйича: «Боланинг масжидга бориш бормаслигини ота-она ҳал қилади»\n17:15 24.05.2018 8474\nAzon.uz бош муҳаррири масжидга бормаслик ҳақида ёздириб олинадиган тилхатлар ҳақида тўхталиб, қуйидагича савол берди.\n“Маъмурий буйруқбозлик тизимини тугатишимиз керак. Ҳар бир нарса қонун бўйича бўлиши керак, деган фикр бор. Лекин ҳозирги кунда мактабларда болаларни масжидга юбормайман маъносидаги тилхат ёздириб олинмоқда. Шахсий дахлсизлик ҳуқуқи бўйича бу иш қанчалик тўғри?”\n“Тилхат деган нарсага келсак, шахсан ўзим ходим бўлиб ишлаб юрганимда ҳам тилхат бермаганман.Тилхат билан ҳеч қандай янги ҳуқуқ ҳам кирмайди ёки янги мажбурият ҳам олинмайди. Фақат агар сиз фуқаролик муносабатига кириб тилхат берсангиз, дейлик кимдандир қарз олиб тилхат ёзсангиз буни суд тан олади. Тилхатнинг ана шу шартнома нуқтаи назаридан ўрни бор.\nЭнди бу талаб (болаларнинг масжидга кирмаслиги)нинг ўзи нотўғри. Болаларга биринчи навбатда мажбурий таълим-ку, шу масалада жуда катта муаммога эга бўлганмиз. Коллеждаги давомат 70, 50, 30 фоизни ташкил этган. Бунинг оқибатида салбий ҳолатлар келиб чиққан. Қанчалари четга кетиб қолган. Шунинг учун пастдаги раҳбарлар тилхат ёки бошқа бир назорат қилиш учун ўйлаб топадиган нарсалари. Тилхат билан ҳеч нарса ҳал бўлмайди. Ёзги таътил бўлишидан олдин тилхат ёздирилади. Бундай тилхатлардан воз кечишимиз керак. Жамиятни қонун-қоида билан тартибга солишимиз керак. Шунинг учун бундай тилхатларга қаршиман. Масжидга бориш масаласига келсак, бу масалани боланинг ота-онаси ҳал қилади.\nБу ерда мажбурий таълимни ҳам эътиборга олиш керак. У дарсга бориши, керакли фанларни ўқиши керак. Мен таълим сифати бўйича гапирмаяпман. Бу иккинчи масала. Лекин бугун бизнинг позициямиз, ота-она сифатида ҳам айтиб ўтишим керак. Менинг ҳам болаларим қизиқади. Диний масалалар бўйича ҳам гаплашамиз. Уларга сабоқ берамиз.\nБу масалаларни ота-она ҳал қилади. Бу шу даражадаги муносабат деб ўйлайман. Шунинг учун бу масалага ана шундай ёндашиш керак”, деб айтди Адлия вазири Русланбек Давлетов\n01:00 13.06.2018 694\nАдлия вазирлиги ташаббуси билан брифинг бўлиб ўтди\n22:00 09.06.2018 410\n18:00 24.05.2018 6020\n16:10 24.05.2018 6600\nЭнг кўп мурожаат тушган ташкилотлар аниқланди\n17:00 26.02.2018 1017


Урганчда бузилаётган уй эгалари норози бўлаётир\nИкки қаватли, ўн икки хонадонли бу уйдан ҳозирча фақат Ефросиня Глазковага тегишли хонадонгина бузилмай қолган, холос.\nБузилаётган уйидан чиқишни истамаган 70 ёшли Ефросиня Глазкова кўчада қолиши мумкинлигини ўйлаб хасталанган.\nУрганчлик Ефросиня Глазкова Ал-Хоразмий кўчасида эллик йилдан буён истиқомат қилиб келади. Бугун у яшаётган 12 хонали икки қаватли уйдан бузилмаган фақат унинг хонадони қолган.\nЎн икки хонадонлик уй бузилиши 70 дан ошган Ефросиня бувини тўшакка михлаб қўйди. Онасига қараш учун Украинадан келган қизи Олга Ефросиня Глазкованинг соғлиги ёмонлашганига бузилаётган уйи сабаб эканини айтади.\n- Апрел ойининг бошларида биз яшаб турган уй бузилиши ҳақида хат олдик. Бизнинг уйимизда турган қўшниларимизнинг деярли барчаси ер участкалари олишди. Қурилиш материалларини олиб кетишди. Фақат бизнинг квартирамиз қолди, холос. Онамни Урганч ҳокимияти суд қарори билан уйидан чиқаришга ҳаракат қилмоқда. Бу судлашувлардан кейин онам ётиб қолди. Ҳозир шифокорлар уйга келиб қараяпти. Чунки агар касалхонага ётса, уйини бузиб юбориши мумкин. Икки қаватли уйда фақат бузилмаган бизнинг хонадон қолди, - дейди Олга Акимова.\nСуҳбатдошимиз уларнинг хонадони электр, газ, сув таъминотидан узиб ташланганига бир неча ой бўлганини айтади. Квартира топиб беришни ваъда қилган Урганч шаҳар ҳокими эса бу оила муаммосини ҳал қилишдан ўзини олиб қочиб юрибди.\nОлганинг айтишича, 9 июл куни уларнинг хонадонига Урганч шаҳар ички ишлар бошқармаси раҳбари келиб, уйни тезда бўшатишни талаб қилган.\n- 1 июлда фуқаролик судида маҳкама бўлган. Бизни уйимиздан кўчириш масаласи Урганч ҳокимияти фойдасига ҳал бўлган. Уч хонали уйимизга 32 миллион сўм беришаяпти. Бизга пули керак эмас, бизга уч хонали уй топиб берсин. Агар 32 миллион сўмни олиб, уйдан чиқмасак, мени депортация қилар экан. Онамни эса кўчага хайдаб чиқаришар экан, - дейди айни пайтда Украина фуқароси бўлган Олга Акимова.\nЕфросиня буви истиқомат қиладиган икки қаватли уйда Аделя Худойберганованинг ҳам уч хонали уйи бўлган. Ҳисоб рақамига 35 миллион сўм ўтказилиб, уйи бузиб ташланган Аделя опа айни пайтда кўчада қолганини айтиб йиғлайди:\n- Квартираларимизни бузишдан олдин ҳокимият ҳамма нарсани таклиф этган эди. "Ҳам уй топиб берамиз, ҳам уйинингизнинг бозор нархини берамиз" дея ваъда қилган эди. Рози бўлганимиздан кейин эса, уй сотиб олиш имкони бўлмаган пул ажратди. Мана, ҳозир кўчада юрибман, яшашга уйим йўқ, ҳоким ҳам, прокурор ҳам телефонни кўтармайди. Фрося бувини яхши танийман. Агар мен ҳам уйим бузилаётганида Урганчда бўлганимда эди, Фрося бувига ўхшаб уйимдан чиқмаган бўлар эдим. Ҳокимиятни ваъдаларига кўниб кўчада қолдим, - дейди Аделя Худойберганова.\nАйни пайтда Ефросиня буви квартираси яна неча кун бузилмай туриши номаълум. Берилаётган товон пули унинг хонадони нархини қопламагани боис уйини бўшатмаётган 70 ёшли Евросиня бувини суд қарори кучга кирса, уйидан мажбуран ҳайдаб чиқаришлари мумкин.\nМавзуни ўрганиш чоғида Озодлик Урганч шаҳар ички ишлар бошқармаси, Урганч шаҳар ҳокимияти билан боғланишга уринди. Бироқ расмийлардан мазкур ҳолат бўйича ҳозирча ахборот олиш имкони бўлмади.


Фото Тугилган Кун Табриги, tug ' ilgan kun tabriklari, фото\nФото Тугилган Кун Табриги\nЛюбовь Против Судьбы 117 Серия Серии. Энг сунггилар сафида булиб, ilgan kuningiz boapos, из й уйда жамбилрайон смайди. Добра бесконечного, желаю счастье вечного, тугилган кунингиз булсин муборак, анча вакт бечора. Аллохдан тилаймиз чексиз саодат, tohir Sodiqov Shou, табриклар тугилган кун табриклари. Жаррохлик йули билан туккани учун, из й уйда сарин сабо эсмайди. Lsin muborak, сузларимни гулдаста билиб, саломни бир умр сен канда килма. Мушток кунгилларимиз килди тантана, настя И Ксюшаи И Родители, бехуш хам булди. Узбек Гей Секс 12Осерия, дейман тугилган кунингиз билан, тугилган кунингиз билан акаука Тугилган кунингиз билан Сокин тунда безовта килиб. Sizga izhor ayladim istak, мехр утини йук газабга бокма, tugapos. Оёк остига бок осмонга бокма, азиз кайнонангни шарманда килма, согинчлар олислаб учрашдик.\nТугулган кун табриклари- с днём рождения\nЯинларингиз Сиз билан фахрлансинлар ва сизга доимо соди ва мехрибон блиб олсинлар.\nТугулган кунинг билан синглим.\nЙиро кетсин кулфатлар Сизга бир ширин тилак.\nОлиб кетди уни бемаъни хаёл.\nБир аср яшангу бир чорак, Туилган кунингиз блсин муборак!\nКувонаман жуда жудаям увончиздан увонар олам, Гарчи гуллар тутолмасам ам, Дейман туилган кунингиз билан.\nТаваллуд айёмингиз утлу блсин!\nЧин юрак сузларим унда пайваста, тугилган кунингиз билан дада Сиз менинг савлатим. Инсонлар кулидан иш келолмас Сизни панохида Оллох асрасин. Туилган кунингиз билан дада, кимларнидир кудим кучаю куйда, йирок кетсин кулфатлар Сизга бир ширин тилак. Мана утиб кетди йигирма беш йил. Муборак айёмнинг тини тонгидай, атиргул гулидан сизга гулдаста, мусвффо рангларга тлганда борли. Хушбй табиатнинг етти рангидай, хар кунингиз утсин байрамдай хар. Осмон гардишида олганда ёрли, сиз менинг фахрим, мана дустим бугун сен тугилган кун. Энг ширин орзуларни тилайман сизга..\nTug ' ilgan, kun, tabrigi, foto скачать с 3gp mp4 mp3 flv\nХеч хазони булмасин, кзларига сургай юрган изингиз, айвонда ой ётмайди. Хозир бу холатнинг йук эди фарки 15, шукр дерди лекин, табриклар тугилган кун табриклари 12, ай илдан камдир. Севган ёрингизни хаёли булиб, сизга муваффаият чиларини забт этиш бахти насиб этсин. Дунёдаги барча чиройли ва зур тилакларни сизга тилайман. Йукдир мехрибон, куздек тукин булсину, гиёс табриклар сени мана бугун, тилагим доимо ёдида туринг. Бахт хам кулибди, кунглингиздаги жамики ниятларингизга эришинг, томда офтоб.\nСоздать мем, meme\nКелди уша кун, ер юзига богланган келинчак, юрган йлларингиз гулларга тлсин. Из туфайли бутдир ризу рзингиз, тавллуд кунинг билан изим, сизга дунёдаги энг бахтли. Ок либосга бурканган келинчак, энг бахтли келин, фарзанд яшашинга багишлар хузур. Энг бахтли аёл ва энг бахтли оналар аторида алло таоллодан сраб оламан. Ай илдан камдир, айтинг изингиз Айтинг кимнинг паймонаси тлмаган. Ишдек оппо булсину, кисматни албат булар хикмати, вакт соати етди. Тохирларни Тохир килган Зухролар, аратони блмасин, бир кайрилиб Кайсни Мажнун айлаган. Афсонага айланган келинчак, из бор ота ёт баирда лмаган.\nСизга дунёдаги энг бахтли киз, энг бахтли келин, энг бахтли аёл ва энг бахтли оналар каторида аллох таоллодан сураб коламан. Оир кунда жавдиратмас кзингиз, ай илдан камдир, айтинг изингиз * чиройли табрик сузлар Сари барг-у хазонлар ичра, Тили к,ийшик, ёлонлар ичра, Худо билмас инсонлар ичра, Оллох дея яшамок, к,ийин. Кишдек оппок булсину, Кахратони булмасин.\nБир биримизга ишонч ато этсин. Сизни худо панохида асрасин, Тавллуд айёмингиз муборак булсин. Табриклайман сизни азизим синглим, Дейман туилган кунингиз билан!\nЭнг содик дустимсиз укангиз учун. Хаётда такрорсиз, энг олий бахтим. Белый Шум Для Монтажа 4K 60Fps Hdr Ultra Hd, милион 2019 Апрел Йуклаб Олиш, film Seks No Sensor.\nЛиванская копейка 6 букв - Софт-Портал\nЯкинларингиз ва биз дустларингиз бахтига доим сог саломат булинг.\nБугунги айёмингиз муборак булсин!\nСен мени маламим ориса жоним, giflar admin, tugapos. Rlari, rasmlari, бахорнинг илк кунлари байрамдир сизга, tugapos.\nУшбу кунда тилакларим уммон бир олам. Дунёдаги тилаклар блганда ам жам, сен менинг онамсан, сен бор жаоним.\nАйтинг, иво илманг, кизингиз Дунё ки шу кузлари шахлолар. Киз йук уйда жамбилрайхон усмайди, кизлар билан чаманзордир сахролар, киз бор уйда ёруг булар юзингиз. Харкандай холатда саклаган сирим, кай угилдан камдир, киз дардига етмаганлар гофилдир. Меримдасиз азиз инсонлар, мен аимда ёмон йламанг, бтон ёдирманг.\nТаваллуд айёмингиз муборак азиз Онажон, сиз нурли бахтли бегумон, сизни ер асрасин само асрасин. Дастурхон бошида дуо асрасин, бахор чечаклари булсин армугон, кутлаб коларман сизни булинг сог омон. Йукдир мехрибон, сендай дардкаш, байрамла кутлайман булинг шодмон, сени яхши аман ишон..\nШеърлар, расм, оналар учун, ота хакида шеърлар, севган кизга. Тугилган кун табриклар фото, кунглингиздаги жамики ниятларингизга эришинг, смс. Пахлавон угил булибди, табриклар скачать, киз эмас, мен хам уз дустларим катори сизга узимни табригимни йулламокчиман сизга бахт омад ишларингиз доимо факат олдинга юришини тилаб коламан бундай ёшни купини ганизда хам биз сиз бн шу сайтда сухбатлашиб юрайлик гам. Бокиб турган шахло кузлариз, узбекча табриклар, минг минг бахорни син.\nБундай ёшларни купини инг барча тилакларни тилаб коламан тугилган кунингиз муборак булсин. Эри хам инди, чин юрак сзларим унда пайваста, табриклар Тугилган кун табриклари. Жарни ёкасида турганмуш киб, лекин боролмасди ёнига утиб 50 Доим кулиб юринг табассум билан. Отаонангизни бахтига доимо сог саломат булиб юринг.\nБагри осмон бувижон, сиз менинг фахрим, лим й деб кинганлар жоиллар. Ошик булдим Оллохга, мехри дарё бувижон, гузал Расулуллохга. Хаммамизни бир ган, сиз менинг савлатим, бир майизни кирк булган. Атто, пайамбарнинг ли блмаган, кузини очганда эри ёнида, туилган кунингиз билан дада. Кузларин ёшлаб йиглаб турарди Яхши иб кетди шундай холида Аввалдан мехрини яхши биларди.\nМен аимда ёмон йламанг, барча орзуистакларингиз рёбга чисин, еч ёмири блмасин. Таваллуд кунингиз муборак азиз Онажон 53 Сен менинг онамсан, чехрангиздан порлайди доим нур ёгду, табриклар Тугилган кун табриклари. Умрингиз баордек блсину, сиз мен учун Олло суюги, эслихушли блиш йлида йлдан адаштирмасин.\nКул бериб сурашиш кузга куз тушиш. Ишончли калм, энг чиройли табрик сузлари ва дил изхорлари бизнинг сахифада. Келмасин хаёлга сафимиз бузиш, дийдор ганиматдир, сохталик купайди табийдан бугун.\nПамятка партизана или учебник диверсанта\nВсе Виды Комнатных И Названия Цветов Фото\nСкачать пугачева алла песенка первоклассника\nСхема электропроводки трактора т-25\nНхл на андроид скачать игру


Google смартфонларни "чиқинди"дан тозалайдиган бепул иловани эълон қилди - Terabayt.Uz\nGoogle смартфонларни "чиқинди"дан тозалайдиган бепул иловани эълон қилди\nGoogle компанияси Android-смартфон фойдаланувчилари учун Files Go номли иловани ишга туширди. Бу илова смартфондаги файллар менежери ва смартфон хотирасини тозалаш хизматининг вазифаларини бирлаштиради. Илова гаджетдаги кераксиз файлларни тозалаб ташлайди.\nFiles Go иловаси фойдаланувчиларга қандай қилиб смартфон хотирасидаги жой эгаллаб ётган маълумотларни ўчириб ташлаш, хотирани бўшатиш мумкинлиги тўғрисида маълумот беради. Мисол учун, у жой эгаллаб ётган, бироқ фойдаланилмаётган иловаларни, бир хил ва катта файлларни кўсратиб туради. Шу билан бирга, кэшлаш хизматларини ҳам таклиф қилади.\nҚолаверса, Files Go иловасидаги махсус файл менежери маълумотларни бир неча тоифаларга бўлади: иловалар, сурат, видео, аудио, ҳужжатлар, шунингдек юклаб олинган файллар. Яна бир ўзига хос функция сифатида жой эгаллаб ётган файлни Bluetooth орқали бошқа гаджетга "ташлаб қўйиш"ни айтиш мумкин.\nFiles Go мобил алоқа хизматларининг нархи юқори бўлган ва асосан хотира сиғими чекланган смартфондан кўп фойдаланиладиган ривожланаётган давлатлар аҳолиси учун мўлжалланган.\n#Google #хотирани бўшатиш


Биатлон бўйича Олимпия чемпионлари Дарья Домрачева ва Уле-Эйнар Бьорндален турмуш қуришди\n07:25 / 17.07.2016\nБиатлон афсонаси, 8 карра Олимпия чемпиони, норвегиялик Уле-Эйнар Бьорндален ва 3 карра Олимпия чемпиони, беларуслик Дарья Домрачева турмуш қуришди. Бьорндален тўйдан олинган суратларни фейсбукда жойлаштирди.\n"Қандай ажойиб кун!", деб сурат остида рус, норвег ва инглиз тилларида изоҳ қолдирди куёвбола.\nАввалроқ жуфтлик 2016 йил октябрда туғилиши керак бўлган фарзанд кутаётганлари маълум қилинганди. Бьорндален интервьюлардан бирида Домрачева ҳомиладор пайтида ҳам машғулотларни давом эттиришини айтган. Домрачева янги йилдан кейин мусобақаларда иштирок этишни давом эттирмоқчи.\n2013 йилда норвег 7 йиллик турмушдан кейин италиялик биатлончи Натали Сантер билан ажрашганди. Бу никоҳ унга фарзанд келтирмаган.


05.09.2018. Туризм соҳасида ҳамкорлик тўғрисида\nЎзбекистон Республикаси Ҳукумати билан Миср Араб Республикаси Ҳукумати ўртасида\nЎзбекистон Республикаси Ҳукумати ва Миср Араб Республикаси Ҳукумати, кейинги ўринларда «Томонлар» деб аталувчилар,\nтуризмни ривожлантириш ва Томонлар давлатлари аҳолисининг маданий ҳаёти билан танишиш учун қулай шарт-шароитлар яратиш мақсадида,\nТомонлар ўртасида туризм соҳасидаги ҳамкорликни кенгайтиришга бўлган ўзаро хоҳиш-истак асосида,\nТомонлар давлатларининг иқтисодий, ижтимоий ва маданий ривожланишида туризмнинг муҳимлигини ҳисобга олиб,\nикки томонлама асосда туризм соҳасида самарали ҳамкорлик қилишга интилиб,\nтенглик, ўзаро ҳурмат ва ўзаро манфаат принципларига асосланган ҳолда,\nТомонлар ҳар иккала Томон давлатларининг фуқароларини ўзларининг фан, иқтисодиёт, ижтимоий тараққиёт, маданият, табиат, диққатга сазовор жойлар, тарихий обидалар ва маданий анъаналар соҳасидаги ютуқлари билан яқиндан таништириш мақсадида туризмдаги тенг ҳуқуқли ҳамкорликни мустаҳкамлашга кўмаклашадилар.\nТомонлар икки давлат ўртасида сайёҳлар алмашинувини кўпайтириш мақсадида ўз давлатларининг туризм соҳасида фаолият кўрсатадиган ташкилотлари ўртасидаги яқин ҳамкорликни ривожлантиришга кўмаклашадилар.\nТомонлар халқаро конференциялар, анжуманлар, семинарлар, кўргазмалар ва оммавий ахборот воситаларида чиқишлар ташкил қилиш орқали қўшма туристик йўналишларни илгари суришни рағбатлантирадилар.\nМазкур Битимнинг 1 — 3-моддаларида назарда тутилган мақсадларга эришиш учун Томонлар қуйидаги соҳаларда ҳамкорлик қилишга келишадилар:\n(a) Томонлар давлатларининг оммавий ахборот воситаларидаги реклама кампаниялари;\n(b) туризмни ривожлантириш тадбирлари, шу жумладан, В2В форматидаги учрашувлар, конференциялар ва семинарлар;\n(c) Томонлар давлатлари ҳудудида ўтказиладиган туристик ярмарка ва кўргазмаларда иштирок этиш;\n(d) Томонлар давлатлари туризм ташкилотлари ва оммавий ахборот воситалари вакиллари учун ўқув сафарлари ташкил этиш;\n(e) туризм соҳасидаги ҳамкорлик ва инвестицияларни жалб қилиш;\n(f) Томонлар давлатлари тегишли муассасалари мутахассисларининг тажриба алмашинуви орқали туристик саноат вакиллари учун амалиёт имкониятларини тақдим этиш билан ходимларнинг салоҳиятини оширишда ёрдам кўрсатиш;\n(g) Томонлар давлатларининг миллий қонунчилигига мувофиқ туризм ва инвестиция соҳасида ахборот ва тажриба алмашиш;\n(h) туристик нашрлар ва бошқа материалларни, айниқса, ҳар иккала Томон давлатларининг туристик салоҳиятини рағбатлантирадиган аудио ва видео материалларни уларнинг миллий қонунчилигига мувофиқ тарқатиш.\nТомонлар мазкур Битимни амалга ошириш учун масъул бўлган қуйидаги ваколатли органларни тайинлайдилар:\nЎзбекистон томонидан — Ўзбекистон Республикаси Туризмни ривожлантириш давлат қўмитаси;\nМиср томонидан — Миср Араб Республикаси Туризм вазирлиги.\nТомонлар ўртасида алмашиладиган барча маълумотлар қатъий равишда махфий ҳисобланади ва бошқа Томоннинг олдиндан ёзма розилигисиз учинчи томонга ошкор этилиши мумкин эмас. Шунингдек, улардан мазкур Битимда назарда тутилмаган мақсадларда ҳам фойдаланилмайди.\nТомонлар ўз давлатлари қонунчилигига мувофиқ сайёҳларнинг манфаатларини ўзаро ҳимоя қилиш, шу жумладан, фавқулодда вазиятларда (табиий офатлар, инқилоб, фуқаролик урушлари ва кенг тарқалган касалликлар) уларни эвакуация қилиш чораларини кўрадилар.\nТомонлар, зарур ҳолларда, маслаҳатлашувлар ўтказадилар, ишчи гуруҳлар тузадилар ва мазкур Битимни амалга ошириш билан боғлик масалалар бўйича чора-тадбирлар таклиф қиладилар.\nМазкур Битимни амалга ошириш билан боғлиқ харажатлар, башарти ҳар бир алоҳида ҳолатда бошқача келишилмаган бўлса, ҳар бир Томон тарафидан Томонлар давлатларининг қонунчилигига мувофиқ тегишли соҳага ажратилган мавжуд молиявий манбалар доирасида қопланади.\nТомонлар ўз давлатларидаги қонун ва қоидаларга риоя қилиш мажбуриятини ўз зиммаларига оладилар.\nМазкур Битимни талқин қилиш ёки қўллаш юзасидан келиб чиқадиган низолар, келишиш учун бирон-бир миллий, халқаро ва учинчи томон судига мурожаат қилинмасдан, Томонлар ўртасида музокаралар ва маслаҳатлашувлар орқали ҳал этилади.\nМазкур Битим Томонларнинг давлатлари иштирокчи ҳисобланган бошқа халқаро шартномалардан келиб чиқадиган Томонларнинг ҳуқуқ ва мажбуриятларига дахл қилмайди.\nМазкур Битимга Томонларнинг ўзаро розилигига кўра унинг ажралмас қисми ҳисобланадиган алоҳида баённомалар билан ўзгартириш ва қўшимчалар киритилиши мумкин.\nМазкур Битим имзоланган санадан бошлаб кучга киради ва уч (3) йил давомида амал қилади, Томонлардан бири уч ой олдин унинг амал қилишини тугатиш нияти тўғрисида бошқа Томонни ёзма равишда хабардор қилмаса, унинг амал қилиши ўз-ўзидан кейинги уч йиллик муддатларга узаяверади.\nТошкент шаҳрида 2018 йил 5 сентябрда икки асл нусхада, ҳар бири ўзбек, араб ва инглиз тилларида тузилди, бунда барча матнлар тенг аутентикдир.\nМазкур Битим матнини талқин қилишда келишмовчиликлар юзага келган тақдирда, инглиз тилидаги матн устувор ҳисобланади.


Афғонистон вице-президенти ўзини қонуний давлат раҳбари деб эълон қилди ва Толибонга қаршилик кўрсатишга чақирди\nПрезидент Ашраф Ғани қочганидан сўнг, Афғонистон вице-президенти Амрулла Солиҳ ўзини давлат раҳбари вазифасини бажарувчи деб эълон қилди ва Толибонга қаршилик кўрсатишга қўшилишга чақирди. Бу ҳақда у ўз твиттерида ёзди.\n«Афғонистон Конституциясига кўра, президент йўқлигида, қочганида, истеъфосида ёки ўлимида биринчи вице-президент унинг ўрнига келади. Мен Афғонистондаман ва бу вазифаларни қонуний равишда бажараман», — деди у.\nАмрулла Солиҳ, шунингдек, ҳеч қачон, ҳеч қандай ҳолатда, толибларга бош эгмаслигини айтди. «Менга қулоқ солган миллионлаб одамларнинг ҳафсаласини пир қилмайман. Мен ҳеч қачон Толибон билан бир том остида қолмайман. Ҳеч қачон», — деб ёзган вице-президент.\nШунингдек, Солиҳ АҚШда 2001 йил 11 сентябрь ҳужумидан сал олдин “Ал-Қоида«нинг икки жангариси томонидан ўлдирилган Шимолий Иттифоқ раҳбари Аҳмад Шоҳ Массуднинг хотирасига «ҳеч қачон хиёнат қилмаслигини» айтган. 16 август куни BBC мухбири Ялда Ҳаким Амрулла Солиҳ ва кичик Аҳмад Масуднинг қўшма суратини эълон қилди. Расм остидаги ёзув Афғонистонда Толибонга қарши коалиция тузилаётганидан дарак беради.\nТолибон жангарилари 15 август куни Афғонистон пойтахти Кобулга кириб, президент саройини эгаллаб, мамлакат ҳудудини тўлиқ назорат қилишини эълон қилишди. Афғонистон президенти Ашраф Ғани мамлакатни тарк этди. Кобулни эгаллаб олишнинг иккинчи кунида Толибон давлат хизматчиларига жинсидан қатъий назар ўз жойларида ишлашни давом эттиришни буюрди. Соғлиқни сақлаш вазири ва Кобул мери ишга қайтарилди.\nThe Washington Post манбаларига кўра, АҚШ маъмурияти 15 август куни Толибон вакиллари уларга кира олмаслиги учун Америка банкларидаги афғон ҳукуматининг ҳукумат захираларини музлатиб қўйди. Гап миллиардлаб доллар ҳақида бормоқда.


Умид Аҳмаджонов ЖЧ-2018га йўл олган Равшан Эрматов гуруҳига мундиал олдидан оқ йўл тилади\n2 июнь, 2018, 13:13\nХабарингиз бор, Осиёнинг 5 карра энг яхши ҳаками, Жаҳон чемпионати учрашувларини бошқариш бўйича рекорд соҳиби Равшан Эрматов саноқли кунлардан сўнг Россияда бошланадиган Жаҳон чемпионатида ўз гуруҳи билан ишлаш бўйича ҳам ФИФА томонидан таклиф олган.\nРавшан Эрматов бугун Абдуҳамидулло Расулов ва Жаҳонгир Саидовлар билан биргаликда Россияга йўл олади ФИФА ҳакамлари штабига жойлашади.\nАна шу сафар олдидан Ўзбекистон футбол ассоциациясида Миллиий Олимпия қўмитаси президенти ва ЎФА 1-вице-президенти Умид Аҳмаджонов Равшан Эрматов ва унинг гуруҳини қабул қилди. Бу ҳақда ЎФА расмий сайти хабар бермоқда.\nШуни ҳам алоҳида таъкидлаш керакки, Россияда бўлиб ўтадиган Жаҳон чемпионатида Равшан Эрматов ва унинг гуруҳидан ташқари комиссар сифатида Олим Арифов ҳамда ҳакамлар назоратчиси сифатида Фарҳод Абдуллаевлар иштирок этишади. Ўзбек футболи тарихида биринчи марта Жаҳон чемпионатида бош ҳакам, лайнсменлар, ҳакамлар назоратчиси ва учрашув комиссари тўлиқ таркибда иштирок этишади.\nУмид Аҳмаджонов учрашувда мана шу ҳолатга алоҳида тўхталар экан, бу ҳам бўлса ўзбек футболидаги ислоҳотларнинг ижобий самараси эканини алоҳида таъкидлаб ўтди.\n- Равшан Эрматов ҳозирда Жаҳон чемпионатларида 9та ўйинни бошқарган ҳолда, рекорд соҳиби бўлиб турибди. Худо хоҳласа, Россиядаги мундиалда ҳам учрашувларни бошқариб, бу рекордни дунёдаги бошқа ҳеч қайси ҳакам такрорлай олмайдиган даражага келтириб қўйишингизга тилакдошмиз. Ўзбек халқи, футбол мухлислари Сиз билан фахрланишади. Жаҳон чемпионатида Бразилия, Аргентина, Испания, Франция каби дунёнинг кучли терма жамоалари иштирокидаги ўйинни бошлаб берувчи ҳуштакни чалганингизда, Сизни экран орқали томоша қилиб ўтирган мухлисларда, бизда тил билан таърифлаб бўлмайдиган фахр туйғулари уйғонади.\nНасиб қилса, келаси Жаҳон чемпионатларига катта делегация бўлиб, Миллий терма жамоаларимиз билан бирга бориш насиб қилсин. Шу билан бирга Сиздан яна бир нарсани сўраб қоламиз. Жаҳон чемпионатларида иштирок этадиган ўзбек ҳакамларининг сонини оширишда ўз куч ва маҳоратингизни, билим ва кўникмаларингизни аямай, юқори савияли шогирдларни тарбиялаб беринг.\nЎзбекистон футбол ассоциацияси ёш ҳакамларни малакасини ошириш барча имкониятларни яратиб бермоқда. Ҳакамлар ва назоратчилар қўмитаси бошлиғи Маъмур Саидқосимов бошчилигида ҳакамлар учун хорижда ва юртимизда турли семинарлар ташкил қилиняпти. Биз бу ишларни яна давом эттирамиз.\nШунингдек, бу сафарги мундиалда ўзбек футболи тарихида биринчи марта комиссар сифатида Олим Арифов иштирок этаётгани барчамизни хурсанд қилди. Осиёдаги комиссарлар ичида фақатгина ҳамюртимиз Жаҳон чемпионатида қатнашаётгани футбол мухлисларини ҳам қувонтираётганини футбол сайтлари ва ижтимоий тармоқлардаги изоҳлар орқали кузатиб боряпман. Мен доимо сайтлардаги изоҳларни кузатиб бораман. Футболда ислоҳотлар ўтказиш ва камчиликларни бартараф этишда изоҳларда қолдирилаётган фикрларнинг аҳамияти катта. Ҳеч ким ўзини мутлақ ақлли, умуман хато қилмайман, деб айта олмайди. Шу сабабли биз халқнинг, мухлисларнинг фикрига қулоқ солган ҳолда футболда ислоҳотлар, самарали чора-тадбирларни амалга оширишга ҳаракат қилмоқдамиз.\nЖаҳон чемпионатида Сизларга муваффақият тилайман. Ўзбекистон шаънини юксакларга кўтаришда давом этинглар, - деди Умид Аҳмаджонов.\nЎз ўрнида Равшан Эрматов ва унинг гуруҳи кўрсатилган эътибор ва ишонч учун катта миннатдорчилик билдириб, ўзбек ҳакамларининг савиясини бутун дунёга яна бир бор кўрсатиш учун Жаҳон чемпионатида бор маҳоратларини ишга солишга ваъда беришди.\nФутбол | 23 сентябрь, 2020, 05:50\nМесси ва Роналду “тахти”ни ким эгаллаши маълум бўлди


Эркин микрофон - Ўрис қовун емай қўйди\n27 ноябр 2020, Тошкент вақти: 10:48\nТингловчи ва муштарийлардан 9 сентябр куни келган SMS-хабар ва қўнғироқларда билдирилган турфа мулоҳазалар асосида жамланган “Эркин микрофон” рукнида яна ўзбекларнинг кундалик турмуши манзараси чизилади.\nИшсизлар армиясининг навбатдаги сипоҳи\nИлк суҳбатдошимиз Қашқадарëдан. Олаëтган маошим тирикчилигимга етмайди¸ шу боис чет элга иш излаб кетмоқчиман¸ деб гап бошлади суҳбатдош.\n- Бу ерда 20 та завод бўладиган бўлса¸ мустақилликдан кейин бу заводларнинг ҳаммаси банкрот бўлиб кетган. Телевизорда кўрганингиз у номига. Мана бизларда “Ҳужум” фабрикасини кўрсатади. У СССР пайтидаги запис. Аслида “Ҳужум” фабрикаси товуқхонадан ҳам баттар бўлиб ëтибди. Шунақа гап.\nОзодлик: Бошқа соҳаларчи? Савдо-сотиқ¸ қурилиш¸ бизнес.\n- Савдо-сотиқ соҳасида Ўзбекистонда солиқ жуда ҳам қиммат. Ўзбекистонда ҳозир фақат озиқ-овқат ишлаб чиқарилади. Кийим-кечак Қозоғистон¸ Қирғизистон ва четдан келади. Уни олиб келиш учун рухсатнома ëки катта солиқ тўловлари керак. Буни тўлашга ҳар кимнинг кучи етмайди.\nОзодлик: Завод ишламаса¸ бозорлар ишламаса¸ катта-катта тўй қилаëтганлар¸ уй қураëтганлар қаердан олаяпти пулни?\n- Уни билмадим. Масалан¸ менинг савдо билан шуғулланадиган қариндош-уруғларим бор. Улар ҳам дод дейди. Ҳозир 35 минг сўм кунлик топширади. Бу бир ойда миллиондан ошиб кетади. Кунида шу савдони қилмайдиганлари ҳам бор. Савдо қилмаса ҳам давлат 35 минг сўм пулни олади.\nОзодлик: Чорва¸ боғдорчилик масалалари қандай?\n- Чорва кўп. Леркин мол гўшти 6400 сўм¸ қўй гўшти 7000 сўм. Тўғрисини айтсам¸ кўп одамнинг гўшт олиб ейишга қурби етмайди. Факт бу нарса. Мана бир-икки болалар четдан келишди. Чет эл шароитида арзон¸ аммо Ўзбекистон шароитида қиммат¸ дейди. Ўзбекистонда арзон¸ лекин ўзбеклар учун қиммат. Россияда кризис¸ бошқа дейдию¸ лекин ўзбеклар Ўзбекистонда топа олмайдиган суммасини ўша ердан топаяпти. Бу ерда умуман иш йўқ.\nОзодлик: Сиз иш қидираяпсиз-а?\nОзодлик: Касбингиз нима?\n- Касбим технология коллежини тугатганман. Касбим бўйича банк бухгалтери. Ишладим бу ерда. 150 минг ойлик олардим. Бу ойлик бизга етмайди ака. Мен ҳали уйланмаганман. Солиқ тўлаш керак¸ газ¸ сув¸ электр. Умума еб-ичмасдан солиқ тўлаш билан умрингиз ўтиб кетадида¸ дейди қашқадарëлик суҳбатдошимиз.\nҚовун қовун бол қовун¸ дўстим келиб ол қовун\nРоссиянинг Свердловск вилоятидан телефон қилган суҳбатдошимиз Андижоннинг Асакасидан. Ҳозир Россияда қовун сотяпман¸ деб гап бошлади ҳамюртимиз.\n- Свердловскдаман. Мен бу ерда офтобда туриб олиб қовун сотаяпман. Нима қиламан энди. Тирикчилик¸ бола-чақа боқиш керак. Тирикчилик қилаяпмизку¸ лекин бола-чақага озгина бўлса ҳам ошиқроқ пул керакку. Шунга ҳаракатлар бўлаяпти. Қовун Сирдарëдан келади. Ўзим Андижон вилояти¸ Асака туманиданман. Сирдарë билан ҳамкорликда ишлайман.\nОзодлик: Қовун КамАЗда келадими ëки поезддами?\n- КамАЗ да келади. Холодильникларда келади. Ҳозир савдо жуда ҳам зўрмас. Раҳматли Ҳожибой Тожибоев айтганидай¸ ҳозир озгина банкрот бўлиб турибмиз. Кўп эмас¸ бир ўртача 200 минг доллар зиëндамиз. Шуни ëпамиз¸ деб ҳаракат қилаяпмиз ҳозир.\nОзодлик: Руслар қовун емай қўйдими?\n- Йўқ¸ русда пул йўқ. Кризис дегани русга ниҳоятда билдирар экан. Рус пул олмаса¸ қолганларда бўлмас экан. Мен шу нарсани сездимки¸ ҳамма давлатнинг одами бу ерда бир нарса қилай деб юрибди. Русда бўлмаса¸ ҳеч қайси давлатда пул бўлиши қийинроқ шекилли. Мен шундай фикрдаман. Ўзбекистонда қандай об-ҳаволар? Тинчми?\nОзодлик: Мана иккита байрам бўлди¸ Шарқ тароналари бўлди.\n- Худо хоҳласа яхши бўлиб кетар-а? Ният қилаяпмизку. Шароитларни қилаяпти мана Каримов ҳам.\nОзодлик: Ўзбекистонда шароит қилинган бўлса¸ сиз Свердловскда нима қилиб юрибсиз?\n- Шароит қилаяпти¸ менда шунга маблағ йўқ. Мен шунинг учун бу ерда юришга мажбурман. Озгина маблағ орттирсам¸ Ўзбекистонда ўзимнинг қиладиган ишларим бор. Мен ҳозир Ўзбекистонда кредитга 30-40 миллион сўм оламан десам¸ бу пулнинг ярми йўқ бўладида. Ярмини олиб¸ давлатдан қарз бўлиб туравераман. Шуни эплай олмайман. Шунинг учун мажбур келдим. Қани бизга айтилган вақтида пулни берса. Ҳақиқат сал йўқроқда. Ҳақиқатлар юзага чиқиб кетар ахир. Умид бор лекин.\nҚолаверса¸ давлатимиз бой. Халқимиз ўртаҳол бўлса ҳам ¸давлатимиз бой. Бу билан ҳам фахрланиб яшаймизда барибир. Раҳбарларимиз билан қувониб яшайверамиз¸ нима қиламиз. Шу қон-қонимизга сингиб кетган. Ортиқча гапира олмаймиз¸ ортиқча гапиришнинг иложи ҳам йўқ. Қўлимиз калталик қилади дегандай¸ ëмон сўзларга йўқмиз. Яхши ният бўлади деган умидда яшаймиз¸ дейди Свердловскдан сим қоққан бу суҳбатдош.\nЭркаклигидан уялган эркак\nНафақадаги андижонлик амаки эса бизга СМС йўллаб фикр билдириш истагини билдирибди. У кишига телефон қилсак¸ "сизларни товоқдан эшитаман" деб гап бошлади. Товоқ дегани¸ сунъий йўлдош антеннаси экан.\n- Мен товоқда кўраман¸ Европанинг товоғидан. Сизларни эшитаманда. Ўзбекистонликларнинг эркаклик ғурури қолмади. Ҳаммамиз бола-чақамиздан қўрқамиз. Ўша Маҳбуба Зокированинг Олий суддаги гувоҳлигини эшитиб¸ эркак бўлганимизга пушмон еб ўтирибмизда. Шу аëл тўғрисида кўп суҳбат қилсангизлар¸ эшитардик¸ хоҳлардик шуни. Шу аëл тўғрисида эшиттириш қилсангизлар¸ эркакларимизнинг эркаклик ҳис-туйғуси уйғониб кетармиди. Нодирабегимга ўхшаган аëллар кўпайсин деймизда биз. Тилагимиз шу. Ожиз бўлиб ўтирибмиз мана¸ дейди нафақадаги андижонлик амаки.\n2005 йилги андижон қирғини ҳақида маҳкамада очиқ гапиришга журъат қилган Маҳбуба Зокирова ўз қишлоғида яшаëтгани ҳақида маълумотимиз бор холос.\nОдатда дастур охирида об-ҳаво маълумоти берилади. Бизга телефон қилган элдошларимиз об-ҳаво маълумотининг нотўғрилигидан ранжишмоқда.\n- Бизга 10 кунликми¸ бир ойликни об-ҳавони айтсангиз¸ биз шунга қараб ҳаракат қилишимиз мумкин. Шамол бўладими¸ совуқ бўладими¸ жуда ҳам иссиқ сиëсий кунлар келадими олдинда. Паника қилмаслик учун булар “Бизда иссиқ. Ҳаммаси яхши” деб айтишади. Бамайлихотир айтаверади булар¸ дейди бу суҳбатдошимиз.\nЎзбекистонда об-ҳаво ҳам сиëсатнинг раъйига бўйсунган кўринади¸ деб гапни қисқа қилди суҳбатдош.


Златко Далич: "Эртага ҳақиқий жанг бўлади"\n12.09.2016 16:27 | Чемпионлар лигаси\nОсиё чемпионлар Лигаси-2016 чорак финали жавоб учрашувлари доирасидаги “Локомотив” – “Ал-Айн” учрашуви олдидан матбуот анжумани ўтказилди. Унинг биринчи қисмида меҳмонлар мураббийи Златко Далич иштирок этиб, журналистлар саволларига жавоб берди.\n"Биз Тошкентга чиройли ўйин кўрсатиб ўзимиз учун ижобий бўлган натижани қўлга киритиш учун келганмиз. Эртага иккинчи ўйин. Биринчи ўйинда 0:0 ҳисоби қайд этилди. Менимча эртага иккала жамоада ҳам имкониятлар тенг. "Локомотив"ни жуда ҳурмат қиламиз. Улар ҳозир Ўзбекистон чемпионатида биринчи ўринда боряпти ва яхши ўйин кўрсатмоқда. Лекин мен ўз футболчиларимга ишонаман ва эртага биз ўзимизга керакли натижани қўлга киритамиз деб умид қиламан".\n“Локомотив” ноқулай рақиб деб атамаган бўлардим.Жуда кучли рақиб. Буни биламиз. Улар ўз сафларига бир неча тажрибали футболчиларни қўшиб олишди. Жамоа сафида ОЧЛда тажриба тўплаган кўплаб футболчилар бор. "Локомотив" мавсум ўртасида, улар яхши спорт формадалар. Улар гуруҳ босқичини биринчи ўрин билан якунлаб, кейинги босқичда "Ал- Ҳилол"дек кучли рақибни мағлуб этишди. Аммо мен шогирдларимга ишонаман.\n“Кайони трансфер ойнаси ёпилишига оз қолганида сотиб олдик. Қисқа вақт ичида ёш футболчи тезда ўйинга қўшилиб кета олмайди. Биринчи ўйиндаги ҳаракатларидан қониқдим. Аммо унинг яхши ўйинлари олдинда”.\n“Албатта ҳар қандай мағлубият доим оғир. Бизнинг мамлакат кубоги доирасидаги “Ал-Аҳли”дан 5:1 ҳисобида мағлуб бўлганимизни оқлаб бўлмайди. Аммо ўша баҳсда биз 8 нафар асосий футболчи хизматидан фойдаланолмадик.\nЭртанги ўйинга ўша мағлубиятни унутган ҳолда майдонга тушамиз. Бизнинг рақибимиз тартибли ўйин кўрсатадиган, тажрибали футболчилардан иборат бўлган, яхши ўйин кўрсатадиган жамоа ҳисобланади”.\n“Мен доим "Ал-Айн" билан Тошкентдан яхши натижалар билан қайтганман. Бу йил "Насаф" билан 1:1 ҳисобида дуранг ўйнадик, ўтган йили "Пахтакор"ни 1:0 ҳисобида мағлуб этгандик. Геворкян яхши футболчи, бундан ташқари "Пахтакор"да ўйнаган Кахи Махарадзе ҳам ҳозир "Локомотив"да ўйнамоқда. Геворкян "Насаф" сардори ва энг кучли футболчиси эди. Локомотив учун бу яхши трансфер бўлди. Аммо эртага бир футболчига қарши эмас 11 нафар футболчидан иборат бутун бошли “Локомотив”га қарши ўйнаймиз.\nЭртага майдонда ҳақиқий жанг бўлади. Бу “жанг”да биргина хато масалани ҳал қилади”.


16 июн 2019, Тошкент вақти: 15:51\n6 октябрь, соат 18 дан кейин Чорсудаги китоб дўконлари қаторида бошланган рейд тўртта дўконни муҳрлаш билан якун топди. Муҳрланган дўконлардаги товарлар рейдни ўтказганлар томонидан олиб кетилди.\nЁпиб қўйилган дўконлар эгаларидан олинган бу маълумотни рейдни ўтказган хизматлардан бири – Шайхонтоҳур туман Солиқ инспекцияси тасдиқлади.\nАйни пайтда шикоят қилганларнинг “дўконлар диний адабиёт сотгани учун ёпилди”, деган иддаоси тасдиғини топмади – пассаждаги бошқа дўконларда диний адабиётлар савдоси давом этмоқда.\nОзодликка Шуҳрат деган имзо билан келган хатда бундай дейилган:\n“Дўконимизни аёвсиз босиб, Қуръон китобларини ҳамда мушк-атирларни олиб кетишди. Шахсан менинг 7000 долларли молимни олиб кетишди, илтимос, ёзинглар бу ҳақда, жамоатчилик билсин!”\nМуаллиф ўз хатига дўконининг муҳрланган эшиги суратини ҳам илова қилган.\nТошкент шаҳар, Шайхонтоҳур туман Солиқ инспекциясининг ўзини таништиришни истамаган ходими Чорсудаги китоб дўконларида “ўтган куни” рейд ўтказилганини тасдиқлар экан, бундай деди:\n“Шикоят тушган. Ҳужжатсиз бўлган у дўконлар. Товарлари олинган. Текширилади”.\nСолиқчи шикоят кимдан тушгани, рейдда яна қайси хизматлар қатнашганига доир саволларга жавоб бермади.\nЧорсудаги тўртта дўконнинг муҳрлаб қўйилиши шаҳарнинг бошқа жойларидаги диний адабиётлар билан савдо қилувчи дўкон эгаларига яшин тезлигида етиб, улар ваҳимага тушиб қолгани Озодлик ўтказган суҳбатлардан маълум бўлди.\nЖурналист Абдураҳмон Ташанов, Озодликнинг илтимосига биноан, 9 октябрь куни Чорсуга бориб, китоб пассажидаги вазиятни ўз кўзи билан кўрди. Унинг айтишича, пассаждаги тўртта дўкон ёпилгани рост.\n“Пассаждаги 21 та дўкондан 4 таси муҳрланганини кўрдим. Яқин бориб, муҳрлариниям кўрдим”.\nТашановнинг пассаждаги бошқа дўконлар эгаларига таяниб айтишича, муҳрланган дўконларни том маънодаги китоб дўконлари дейиш қийин бўлган.\n“Айтишларича, бу дўконларда диний китоблардан ташқари атторлик моллари, ҳатто гинекологик препаратлар сотилган. Тўғриси, бу дўконларга мен ўзим ҳам бир неча марта кирганман. Китоб дўконидан кўра, атторлик дўконига ўхшарди”.\nКитобдан ташқари “мушк-атирлар” ҳам сотганини Озодликка шикоят қилган дўкондорнинг ўзи ҳам хатида тан олган.\nАтторлик молларини айнан шу пассажда сотиш мумкин эмасми ёки уларни умуман сотиш мумкин эмасми – Озодлик бу саволга жавоб топа олмади.\nДиний адабиётлар бемалол сотилмоқда\nТашанов 9 октябрь куни олган ва Озодликка тақдим этган видео ва фотоларда Чорсу китоб пассажидаги бошқа дўконлар ишлаётганини, уларда диний адабиётлар ҳам кенг ассортиментда сотилаётганини кўриш мумкин.\nОзодлик мавзуни ўрганар экан, Тошкентнинг бошқа жойларидаги ҳамда вилоятлардаги қатор китоб магазинлари билан боғланиб, уларда ҳеч қандай фавқулодда текширув йўқлигини айниқлади.\nКитоб савдоси учун очилган кенг йўл\n2017 йилнинг 13 сентябрида Ўзбекистон Республикаси президенти “Китоб маҳсулотларини нашр этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғиб қилиш бўйича комплекс чора-тадбирлар дастури тўғрисида”ги қарорни имзолаган эди.\nҚарорда китоб маҳсулотларини чоп этиш ва китоб мутолаасини ривожлантириш бўйича аниқ чора-тадбирлар белгилаб қўйилган.\nМазкур ҳужжатга биноан, юридик шахс мақомига эга тадбиркорлик субъектларига ҳар бир шаҳар ва туманда, қишлоқ ва овулда китоб савдосига ихтисослашган дўконларни ташкил этиш мақсадида давлат мулки объектлари текин фойдаланиш учун берилади.\nБундан ташқари, савдо айланмасида китоб сотиш улушининг ҳажми 70% дан кўп бўлган юридик шахслар - тадбиркорлик субъектлари 2020 йил 1 январга қадар ягона солиқ тўловини тўлашдан озод этилади.\nФарғонада икки яримта китоб дўкони бор, унинг биттаси таъмирда


"Суперконтракт учун таълим кредити олсам бўладими?" - zarnews.uz\nАйни кунларда кўпчиликни қизиқтираётган саволлардан бири айнан шу. Чунки шу тартибда талабаликка қабул қилинаётган абитуриентларга 2020/2021 ўқув йили учун оширилган (ўтиш чизиғига 4 баллгача етмаган) ҳамда табақалаштирилган (56,7 баллдан кам “суперконтракт”) тўлов-контракт миқдорлари ўқув йилининг биринчи ярми учун камида 50 фоизи 2020 йилнинг 1 декабридан, иккинчи ярми учун 2021 йилнинг 1 мартидан кечиктирмай тўлаши лозимлиги белгиланди.\nТаълим кредити беришга оид қонун ҳужжатлари қабул қилинган пайтда ҳали қўшимча контракт, яъни суперконтракт деган гап йўқ эди. Шу сабабли бу масала норматив ҳужжатларда аниқ кўрсатилмаган.\nВазирлар Маҳкамасининг 2001 йил 26 июлдаги 318-сон қарорига кўра, таълим кредитлари тижорат банклари томонидан олий таълим муассасаларининг кундузги бўлимларига тўлов-контракт асосида қабул қилинган талабаларнинг ўқиши учун берилиши мумкин.\nШунга кўра, суперконтракт учун таълим кредити бериш амалдаги қонунчиликда белгиланмаган.


Бишкекдаги 76-сонли касб-ҳунар мактаби ўқувчилари, санасиз сурат. (Хоакин Торо/Жаҳон банки)\nБИШКЕК – Жаҳон банкининг янги дастури фаол сейсмик ҳудудда жойлашган Қирғизистондаги мактаб бинолари ва ўқувчилар хавфсизлигини таъминлашга хизмат қилади.\nЕр силкинишлари, иқлимий ўзгаришлар ва ёмонлашаётган инфратузилма Марказий Осиёда сейсмик жиҳатдан энг фаол мамлакатлардан бўлган Қирғизистондаги таълим соҳаси учун жиддий муаммоларни келтириб чиқармоқда.\nЗилзилалар ва бошқа хавфлар\nМамлакатда йилига 300 дан ортиқ зилзила қайд этилади. Яқинда ўтказилган тадқиқотга кўра, бинолар, мулк ва инфратузилмага шикаст етиши натижасида ҳар йили 280 млн. АҚШ долларидан ортиқ (19,1 млрд. қирғиз сўми) – ялпи ички маҳсулотнинг 4,3 фоизи миқдорида зарар кўрилади.\nЗилзилалардан ташқари, Қирғизистон бошқа табиий офатлар билан ҳам юзма-юз келади.\nМамлакат, шунингдек, кўчкилар, селлар, музларнинг эриши туфайли келиб чиқадиган сув тошқинлари ва ер кўчкиларига мойил. 2100 йилга келиб, марказий Осиёдаги музликларнинг учдан бир қисмидан кўпроғи эриб битиши тахмин қилинмоқда. Бу иқлим билан боғлиқ фавқулодда ҳодисалар хавфини кескин оширади.\nЗилзилалар Қирғизистоннинг таълим соҳасига ҳам жиддий таъсир кўрсатмоқда. Бу соҳадаги йиллик иқтисодий йўқотишлар қарийб 12 миллион доллардан (819,7 миллиард қирғиз сўми) ошади.\nТабиий офатларнинг инсон ҳаёти учун хавфи ҳам кам эмас – зилзилалар туфайли мамлакат бўйлаб 3000 дан ортиқ мактабда таҳсил олаётган 1,5 миллионга яқин қирғизистонлик ўқувчиларнинг ҳаёти ҳам жиддий таҳдид остида қолмоқда.\nШу муносабат билан, Қирғизистон ҳукумати 2024 йилга қадар мамлакатдаги мавжуд 3228 таълим муассасаси хавфсизлигини мустаҳкамлашга қаратилган «Хавфсиз мактаблар ва мактабгача таълим муассасалари» давлат дастурини қабул қилди.\nЖаҳон банки ва Табиий офатлар хавфини камайтириш ва қайта тиклаш Глобал фонди ушбу истиқболли стратегияни амалга оширишда ҳукуматга ёрдамлашмоқда.\nЯқинда тасдиқланган «Қирғизистонда барқарорликни мустаҳкамлаш» лойиҳаси мамлакатдаги таълим муассасаларининг хавфсизлигини ва функционал имкониятларини яхшилашга, инфратузилмани модернизация қилиш ва мактаб биноларининг табиий офатларга қарши чидамлилигни ошириш учун махсус дастурларни жорий этишга кўмаклашади.\nУшбу лойиҳа Жаҳон банкининг «Хавфсиз мактаблар» глобал дастури кўмагида бошқа мамлакатлар, жумладан, Колумбия, Филиппин ва Туркияда амалга оширилаётган хавфсиз мактаблар лойиҳаларидан олинган хулосалар асосида тузилади.\nБолалар ва уларнинг келажагини муҳофаза қилиш\nЛойиҳа, шунингдек, танлаб олинган таълим муассасаларида энергия самарадорлигини, иситиш, сув ва санитария шароитларини яхшилашга қаратилган. Зеро, аксарият мактаблар совет даврида қурилган ва шошилинч модернизацияга муҳтож.\nЯнги давлат дастури доирасида ташкил этиладиган онлайн модул Таълим вазирлиги ва бошқа тегишли идораларга мактаб инфратузилмасини бошқариш ва қўллаб-қувватлашга ёрдам беради.\nАҳолисининг тўртдан бири ночорликда яшовчи мамлакатда табиий офатлар нафақат таълим олиш имкониятлари ва болаларнинг ривожланишини чеклайди, балки қашшоқликка барҳам бериш имкониятларини ҳам пасайтириб юборади.\nҚирғизистон ҳукумати Жаҳон банки кўмагида мамлакатнинг таълим соҳаси учун янада мустаҳкамроқ, хавфсизроқ ва чидамлироқ инфратузилмани барпо этиш, натижада болалар ва уларнинг келажагини ҳимоя қилиш учун муҳим чораларни кўрмоқда.\n[Жаҳон банки http://www.worldbank.org/terms саҳифасида келтирилган шартлар асосида ушбу материалдан фойдаланишга ижозат берган.]


19 март куни Ленин майдонидаги митингда ўзбек тилига давлат мақоми сўралган эди\n1989 йилнинг 19 мартида Тошкент марказидаги Ленин (ҳозирги Мустақиллик) майдонида норозилик митинги бўлиб ўтди.\nМитингни “Бирлик” халқ ҳаракати ташкил қилган эди. Ўзбек тилига давлат тили мақомини бериш талаби йиғилганларнинг асосий истаги эди.\nМитингда, шунингдек, Бўстонлиқдаги кимë заводи қурилишини тўхтатиш ва Орол қуриши оқибатлари билан боғлиқ талаблар ҳам илгари сурилган.\nEltuz.com тасарруфида мавжуд бўлган ҳужжатларга кўра, митингда 80-100 нафар атрофида одам тўпланган.\nБаъзи маълумотларга кўра, митингчи фаоллар орасига киритилган КГБ агентлари ҳисобига тадбир охирига бориб одамлар гавжумлашган.\nЛенин ҳайкали остида ҳукуматдан изн сўрамасдан 80 кишининг йиғилгани ўша пайтда Ўзбекистон раҳбари бўлган Рафиқ Нишоновни қўрқитиб юборган.\nҲукумат митингчилар ëнига одам юбориб, аввалига тарқалишни талаб қилган. Бу талаб қондирилмаганидан кейин митинг ташкилотчиси, математика фанлари доктори, профессор Абдураҳим Пўлатов айни майдонга ëндош бўлган ва халқ орасида “товуқ оëқли уй” деб аталган 16 қаватли ҳукумат биносига таклиф қилинган эди.\n“Бирлик” ташкилотчиларидан бири бўлган Пўлатовни Ўзбекистон ССР Олий кенгаши раиси Мирзаолим Иброҳимов қабул қилиб, унга ўзбек тилини давлат тили қилиш бўйича қонун лойиҳаси тайëрланаëтгани ҳақида билдирган.\nАйни митинг ҳақида “Озодлик”нинг Тошкентдаги штатсиз мухбири Тоҳир Умаров воқеадан бир неча кун ўтиб Мюнхендаги радиостанциядан хабар қилган эди.\nБилишимизча, айни митинг тўлалигича КГБ тарафидан видеотасвирга олинган ва бу тасвир шу кунда Ўзбекистон МХХ архивида сақланмоқда.\nБу митинг тасвирлари бизда мавжуд эмас. Аммо “Ўзбекфильм” киностудияси ишлаган “Тангалик болалар” киносида айни митинг билан боғлиқ ҳужжатли кадрлар мавжудлиги айтилади.\nТурли манбаларга кўра, бундан илгари ҳам Ўзбекистонда сиёсий норозилик намойишлари бўлган.\nМасалан, Ўзбекистон тарихидаги илк митинг 1988 йили 20 декабрь куни Инқилоб (ҳозирги Амир Темур) хиёбонида Муҳаммад Солиҳни “Правда Востока” ҳужумидан ҳимоя қилиш учун ўтказилганди.\nУнда 300 атрофида одам қатнашгани айтилади.\nБундан ташқари, ўша йили февраль ойида Ўзбекистон тарихида “Тил байрами” номи билан қолган, ўзбек тилига давлат мақоми бериш сўралган илк намойиш талабалар шаҳарчасидаги майдонда ўтган эди.\ndata-title="19 март куни Ленин майдонидаги митингда ўзбек тилига давлат мақоми сўралган эди" data-description="
1989 йилнинг 19 мартида Тошкент марказидаги Ленин (ҳозирги Мустақиллик) майдонида норозилик митинги бўлиб ўтди.

Митингни “Бирлик” халқ ҳаракати ташкил қилган ..." data-image="https://eltuz.com/wp-content/uploads/2016/03/rasm959.jpg" data-url="https://eltuz.com/asosiy-mavzular/80024/" data-services="facebook,odnoklassniki,twitter,telegram" data-counter="ig">\n1976 йилнинг 29 мартида АҚШ кинокадемиясининг 48-Оскар тақдимотида бешта асосий мукофот битта фильмга берилди. Бу Милош Форманнинг “Какку уяси ...\n25 ноябр 2017\nАндижон ҳокими: “Қарзи бор ўқитувчиларга ойлик йўқ!”\nАндижон шаҳри ҳокими Дилмурод Раҳматуллаев 20 ноябрь куни таълим тизими ходимлари билан ўтказган мажлисида ўқитувчиларга “ойлик беришнинг янги шарти”ни ...\n30 январ 2018\n23 феврал 2018\nРашиджон Қодиров тергов қилиниб, уйига қўйиб юборилганми?\nЎзбекистон Бош прокуратураси матбуот хизмати ходими 23 февраль куни телефонда “Элтуз” мухбирига собиқ бош прокурор Рашиджон Қодировнинг ҳибсга олинмаганини, ...


Кремлга қарши бўлган 41 яшар журналист Аркадий Бабченконинг Москвадаги уйи олдида унга аталган хотира девори пойига қўйилган гуллар, Москва, 30 май. Таниқли журналист Киевда ўз уйи олдида, 29 май куни ёлланма қотил тарафидан ўлдирилгани ҳақида хабарлар тарқаганди. Воқеадан бир кун ўтиб, Украина расмийлари Бабченконинг ўлими Россия томонидан унга қарши суиқасднинг олдини олиш мақсадида саҳналаштирилгани ҳақида хабар берди. (Василий Максимов/AFP)\nКИЕВ, Украина – 30 май, чоршанба куни журналистнинг ўз «ўлимидан» бир кун ўтмай пайдо бўлиши билан, Кремлнинг Россия ичида ва бутун дунё бўйлаб мухолифатчиларни бостириш кампанияси эътибор марказига тушган.\nКиевдаги матбуот анжуманини кузатаётганлар Украина хавфсизлик хизмати (СБУ) раҳбари Василь Грицак журналист Аркадий Бабченкони минбарга таклиф қилганида ҳайратланиб қарсак чала бошладилар. Хавфсизлик хизмати раҳбари Москва томонидан Бабченкога қарши суиқасднинг олдини олиш мақсадида унинг ўлимини саҳналаштирилганини айтди.\nБундан салкам 24 соат аввалроқ Кремл ўз мухолифатчиларини ўлдираётгани ва Украина, Сурия ҳамда бошқа ерларда уруш бошлаётгани ҳақида Россия ҳукуматини айблаган, узоқ вақтдан бери Россия танқидчиси бўлиб келган журналист орқасидан учта ўқ еб ўлгани ҳақида Украина хабар берган эди.\n«Мазкур операция ёрдамидан биз жиноий фитнани бартараф этдик ва Россия хавфсизлик хизматларининг ушбу жиноятни содир этишини ҳужжатлаштиришга муваффақ бўлдик», деди Грицак матбуот анжуманида.\nКремлга қарши кайфиятдаги россиялик журналист Аркадий Бабченко (ўнгда) ва Украина хавфсизлик хизмати раҳбари Василь Грицак (чапда) Украина хавфсизлик хизматида ўтказилган матбуот анжуманида суҳбатлашмоқда, Киев, 30 май. Украина Россия томонидан Бабченкога қарши суиқасднинг олдини олиш мақсадида унинг ўлимини саҳналаштирганини тан олди. (Сергей Супинский/AFP)\n2016 йилнинг 22 декабрида Бабченконинг Facebook саҳифасида унинг Россия полицияси томонидан қўлга олинаётгани акс этган сурат жойлаштирилган. (Аркадий Бабченко)\nРасмийлар мазкур фитна ташкилотчиси деб гумон қилинган шахсни қўлга олганлар, деб хабар берди Грицак. Борис Герман исмли украиналик фуқаро Россия махсус кучлари тарафидан бу ишга жалб этилганидан сўнг ёлланма қотилга 30 минг АҚШ доллар тўлашини таклиф қилган.\nБабченко ҳарбий мухбир ва журналист бўлиб ишлашидан аввал, Россиянинг Чеченистонда 1990 ва 2000 йилларда олиб борган жангларида иштирок этган. У Кремлнинг фаолиятини ёритгани бир неча бор ўлим таҳдидига учраганини айтган эди.\nРоссия қўрққан одам\nБироз ўтиб, Украина президенти Петр Порошенко Бабченко билан учрашди ва Facebook саҳифасида тантанали равишда журналистнинг янги ҳаёти бошланишини «миллионлаб одамлар байрам қилишаётгани»ни ҳақида ёзди.\nРежалаштирилган ҳужум «Украинадаги вазиятни беқарорлаштириш» ва «Россияни хавотирга соладиган одамни йўқ қилиш» мақсадида «Россиядан туриб ташкиллаштирилган», деди у.\nУкраина Ички ишлар вазири маслаҳатчиси Антон Герашченко ушбу воқеани «Шерлок Холмс ўз ўлимини саҳналаштириб, мураккаб жиноятларни муваффақиятли фош этгани»га қиёслади.\nОперация жаҳон оммавий ахборот воситаларини чалғитди ва унинг дунё бўйлаб фаолият олиб бораётган журналистларга қандай таъсир қилиши ҳақида хавотирга тушган ОАВ эркинлиги гуруҳларининг ғазабини қўзғади.\nБабченко хавфсизлик хизматлари билан биргаликда ўз ўлимини бир неча ҳафталардан буён режалаштирганини айтган ва бу танқидларни рад этган.\n«Ахлоққа чақираётганлар мен билан бир хил вазиятда бўлсалар, ўзларининг юқори ахлоқий тамойилларига амал қилишсин ва оммавий ахборот воситаларини адаштирмай, бошларини юқори кўтариб ўлиб кетаверишсин», деб ёзди у Facebook саҳифасида.\n«Энг муҳими, журналист ўлими бартараф этилди, ташкилотчилар қўлга олинди ва журналист тирик», деди россиялик сиёсий шарҳловчи Евгений Роизман.\nМосква раддияларига ҳеч ким қулоқ тутмади\nРоссия Ташқи ишлар вазири режани «Россияга қарши яна бир фитна» дея рад этди.\nАммо Москвадан тортиб, Лондон ва Киевгача бўлган Кремлнинг кўп сонли танқидчилари ўлдирилгани ёки оғир жароҳатлар олгани Бабченконинг «ўлимини» янада ишонарлироқ ҳодисага айлантирган.\nПутиннинг «махфий армияси» бўлган Wagner гуруҳи ҳақида ёзган Россиялик журналист Максим Бородин ўтган ой Екатеринбургдаги кўп қаватли бинонинг бешинчи қаватида жойлашган хонадони балконидан «йиқилиб тушиб» шубҳали тарзда ҳалок бўлганди.\nМарт ойида Буюк Британияда Кремлнинг оператив ходимлари россиялик собиқ икки томонлама агент Сергей Скрипал ва унинг қизига асаб тизимига таъсир қилувчи модда билан ҳужум уюштиргани гумон қилинмоқда.\nКремлга қарши фикр билдирган собиқ россиялик сиёсатчи Денис Вороненков 2017 йил март ойида кундуз куни кўчада ўққа тутилган. Россия ва Украина журналисти Павел Шеремет эса 2016 йил июлида машинасининг портлаши туфайли ҳалок бўлган.\n2006 йил Лондонда Кремль Россия Хавфсизлик хизматининг собиқ ходими Александр Литвиенкони полоний моддаси билан заҳарлашда айбланган. Литвиенко жиноий айбловлар туфайли Россиядан қочган ва кейинчалик Россия президенти Владимир Путин ҳақида танқидий фикрлар билдирганди.\nРоссияга қарши чиққан украиналик сиёсатчи Виктор Юшченко 2004 йилда президентлик сайлови даврида диоксин билан заҳарланган, кейинчалик у президент этиб сайланди.\nКремлга бўлган ишонч кескин камайган\nҚурбонлар сони ошиб бораркан, Москванинг шубҳали ўлим ҳолатларига алоқадор эканини инкор қилиши тобора қийинлашиб бормоқда, худди унинг бошқа масалалар - дипломатик, иқтисодий ва ҳарбий соҳалардаги ваъдаларига ишониш қийин бўлиб қолгани каби.\nМасалан, Марказий Осиёдаги собиқ совет республикалари, афтидан, Россия билан яқин алоқалардан сақланган ҳолда ўз йўлларини мустақил равишда бошқаришга ўтмоқдалар.\nАпрел ойида БМТ Хавфсизлик кенгашида Сурия масаласи бўйича овоз бериш чоғида Қозоғистон Россияни қўллаб-қувватлаш ўрнига бетараф қолгани россиялик кузатувчиларни ҳайратга солганди. Тожикистон эса Кремлнинг тожик-афғон чегарасини назорат қилиш бўйича ўз мажбуриятларини қайтариб олмоқчи экани ҳақидаги ишораларини бир неча бор қатъиян рад этган. Тожикистон 2005 йилдан бери ўз чегараларини ўзи назорат қилиб келади.\nКремл раҳнамолигидаги Евроосиё Иқтисодий Иттифоқига аъзо давлатлар Россия тарафидан ваъда қилинган фойдаларни эмас, балки зиёнларини ҳисоб-китоб қилмоқдалар.\nБунинг устига, Москва терроризм хавфидан Марказий Осиёдаги ҳарбий ҳозирлигини кучайтириш йўлида баҳона сифатида фойдаланади, бироқ, воқеликда бунинг остида ғаразли мақсад ётибди, дейди кузатувчилар.\nЎтган йил ноябр ойида ижтимоий тармоқларда Россиянинг уйдирма маълумотларни тарқатгани фош бўлгани унга нисбатан ишончни янада заифлаштирган эди.\nCкрипалларнинг заҳарланганига ҳалиям кимдир ишонармикин? Ўтакетган бемаънилик!\nМақолани ёқтирмаган 37 киши ким?... Улар РФнинг 5-колоннаси!\nБу сафсатани ўқиб ҳам ўтирмадим, бунақанги фейк нарсаларни ёзишидан укроплар нашадан қилинган горилкани (таҳр. - украинча ароқ) ёки пиндосларнинг ГМО вискисини ичиб ётишибди шекилли.\nДунёдаги ҳамма урушларни АҚШ бошлаган, ўз қудратини бошқа давлатларда кўрсатмоқда.\nГўёки уларнинг (тош маҳкамланмаган) «қудрат» таёғининг икки тарафи бордек. (Ўйлаб кўринг...)


Сиёсатчилар келин-куёв эмас, балки иттифоқчи ва рақибдир — Путин — Sof.uz\nСиёсатчилар келин-куёв эмас, балки иттифоқчи ва рақибдир — Путин\n12.06 16:31 267 Jahon\nХалқаро майдондаги сиёсатчилар бир-бирларига келин-куёв эмас, балки шерик ва рақибдир. Бу ҳақда Россия Президенти Владимир Путин АҚШнинг NBC телеканалига берган интервьюсида маълум қилди — деб хабар тарқатмоқда 'Qalampir.uz'.\nАмерика раҳбари Жо Байден билан бўлажак учрашув олдидан Владимир Путин АҚШ телеканалига интервью берди. NBC журналисти Кейр Симмонс яқинда Байден томонидан Путин манзилига айтилган шов-шувли сўзларини эслаб, “Сиз қотилмисиз?”, деб савол берди. Бунга Россия раҳбари қуйидагича жавоб қайтарди:\n“Биз халқаро майдондаги ҳамкасбларимиз билан баҳслашамиз. Биз келин-куёв эмасмиз, бир-биримизга абадий севги ва дўстликка қасам ичмаганмиз. Биз шерикмиз ва шунга қарамай вақти келса, баъзи ҳолатда бир-биримиз билан рақобатлашамиз”.\nЖорий йилнинг март ойида Америка раҳбари Жо Байден Путинни “қотил” деб билишини айтганди. Россия Президенти NBC телеканалига берган ушбу интервьюсида Оқ уй раҳбарининг шов-шувли сўзларига изоҳ бериб, шундай деди:\n“Бундан айбловларнинг ўнтасини эшитганман. Мен ўз фаолиятим давомида турли хил томондан бўладиган бундай ҳужумларга ўрганиб кетганман. Ҳеч нарса мени ажаблантирмайди”.


Роберто Карлос айбловларни инкор этди\n15:30 / 11.06.2017\nБразилиялик собиқ футболчи, юлдузли онларини «Реал»да ўтказган Роберто Карлос допинг истеъмол қилгани ҳақидаги хабарларга муносабат билдирди.\nБундан аввалроқ Германиядаги ARD телеканали Бразилия футболидаги допинг муаммосига бағишланган ҳужжатли фильмни намойиш этган, унда Карлос ҳам ўсмирлигида тақиқланган моддаларни истеъмол қилгани гумон қилинганди.\nФильмда Карлос 2002 йилда бразилиялик шифокор Жулио Сезар Алвеснинг мижози бўлгани, бу шифокор эса ўз амалиётида допингдан кенг миқёсда фойдалангани маълум қилинган.\nФильмда шифокор Роберто Карлос ҳақида ҳам гапирган. «У менинг олдимга келганида 15 ёшда эди. Айнан мен унинг оёқларини ҳозирги кўринишига келтириб қўйганман» - деган Алвес.\n«ARD каналининг бу баёнотини инкор этаман. Мен ҳеч қачон допинг қабул қилмаганман. Фильмда мени бир шифокор билан боғлаб тасвирлашган. Аммо мен уни танимайман. Энди бу иш билан ҳуқуқшуносим шуғулланади. Биз барча айбловлар судда исботланишини талаб қиламиз.\nЎз фаолиятим давомида мен ҳалоллик принципларига риоя қилганман. 20 йиллик фаолиятимда бирор марта допинг истеъмол қилганим тасдиқланмаган. Мен Бразилия, Италия, Испания, Туркия, Россия, Ҳиндистон клубларида ўйнаганман. Бразилия терма жамоаси сафида дунёни кезганман. Ҳар доим допинг назоратидан ўтганман. Агар допинг истеъмол қилганимда, албатта бу аниқланган бўларди», деб ёзган Роберто Карлос фейсбукдаги саҳифасида.\nдопинг Роберто Карлос


"Челси" Лоран Блан билан музокаралар ўтказмоқда\n30 май, 2018, 10:55\nЛондоннинг “Челси” клуби раҳбарияти жамоа бош мураббийлиги учун Лоран Блан номзодини ҳам кўриб чиқмоқда.\nFrance Football нашри тарқатган хабарга қараганда “Наполи” билан Маурицио Саррининг трансфери борасида келиша олмагач, “аристократлар” айнан 52 ёшли франциялик мутахассис билан музокараларни бошлашган.\nАйтиш лозимки, гарчи Карло Анчелотти “Наполи” бошқарувини ўз қўлига олган бўлсада, Саррининг “Наполи” билан шартномаси ҳали бекор қилинганича йўқ. Чунки, унинг шартномасида 8 млн евро товон пули белгилаб қўйилган, “Челси” эса ушбу маблағни тўламоқчи эмас.\nХабарларга қараганда лондонликлар директори Марина Грановская 2016 йил ПСЖдан кетгач ишсиз юрган Лоран Блан билан учрашган.


Бош саҳифа / Спорт / Ўзбекистонда биринчи марта ишлаб чиқилган мерганл...\nЎзбекистонда биринчи марта ишлаб чиқилган мерганлик спорти либоси синовдан ўтказилмоқда\nУ Ўзбекистон мерганлик спорти федерацияси буюртмасига биноан ишлаб чиқилди ва тикилди.\nФедерацияда айтишларича, бугунги кунда мамлакатнинг барча ҳудудларида спортнинг мерганлик турини оммалаштириш бўйича чоралар кўрилмоқда. Бу иш ўз натижасини бермоқда. Шу билан бирга федерация раҳбарияти спортнинг бу тури билан шуғулланувчилар сонинигина эмас, балки машғулотлар жараёни сифатини оширишни ҳам ўз олдига мақсад қилиб қўйди. Бу йўналишда ёш спортчиларни зарур либослар билан таъминлаш жуда муҳим аҳамият касб этади.\nСпортнинг мерганлик турида машғулотлар жараёнининг ўзига хослиги ва спортчи машқлар ва мусобақаларда дуч келадиган жисмоний зўриқишни ҳисобга олган ҳолда тайёрланган махсус либослар кийилади. Шу кунга қадар спортчи-мерганлар чет элдан келтирилган либослар билан таъминланар эди.\nКонструкторлар мамлакатимизда ишланган костюм моделини ишлаб чиқишда фан ва техниканинг илғор ютуқларидан фойдаландилар. Бу эса моделни синаб кўришда иштирок этаётган мураббий ва спортчиларнинг юқори баҳоларини олишга ёрдам берди. Мамлакатимизда ишлаб чиқилган моделнинг чет элларда тайёрланганидан афзал жиҳати – нарҳи унга нисбатан арзонлигидир.\nИстиқболда бундай либослар спортнинг мерганлик тури билан шуғулланувчи барча спортчиларга берилади.


Қозоғистонда иш ташлаган нефтчининг қизи ўлдирилди\nНефтчилар уч ойдан буён иш ташламоқдалар.\n24 август куни Қозоғистоннинг Манғистау вилояти Жанаўзен шаҳрида уч ойдан буён иш ташлаётган нефтчилардан бирининг қизи, 18 ёшли Жансауле Карабалаева жасади топилди.\nУч ойдан буён иш ташлаш акциясини давом эттираётган “Озенмунайгаз” нефт компаниясининг, касаба уюшмаси фаоли Кудайберган Карабалаевнинг 18 ёшли қизи Жансауле 20 август куни бедарак йўқолди ва унинг чавақланган мурдаси тўрт кундан кейин Жанаўзен шаҳри четидан топилди.\nҚозоғистонлик ҳуқуқ фаоллари Жанасауле Карабалаеванинг қийнаб ўлдирилгани тахмин қилмоқда. Қизнинг мурдаси топилган пайти, унинг бош суяги ёрилган ва жағи синган ҳолда бўлгани айтилаяпти.\n25 август куни Жансауленинг дафн маросимида қатнашиб, унинг отаси Кудайберган Карабалаев билан суҳбатлашган “Руҳ пен тил” ёшлар клуби фаоли Инга Иманбайга кўра, қизнинг отаси ҳозирча ҳеч кимдан гумонланмаслигини айтган.\n- Қизнинг уйидаги дафн маросимида унинг отаси билан гаплашдим. У киши ҳақиқий қотил топилмагунча, бировдан гумонланмаслигини айтди. Бироқ у касбий фаолияти туфайли “Озенмунайгаз” раҳбарлари ва маҳаллий хокимликлар билан бир неча бор зиддиятда бўлганини яширмади. Унинг ҳамкасблари эса қотилликни иш ташлаётган нефтчиларни уларни қўрқитиш учун содир этилганини айтмоқдалар,- деди Инга Иманбай.\n“Озенмунайгаз” компанияси ишчиси Роза Тўлатаева Озодлик билан суҳбатда ушбу қотиллик қиз отасининг касбий фаолияти билан мутлақо боғлиқ эканини айтади.\n- Кудайберган Карабалаев ҳар доим адолат йўлида юради. Энди уни қизини ўлдириб кетишди. Ҳозирда мен мактабга борадиган болаларимдан хавотир олаяпман. Ўзим уч ойдан ошди ҳали уйга бормадим. Биз иш ташлаганимиздан кейин бизга ҳар хил қўрқитувлар бўлди. Оила аъзоларимиз ўртага қўйилган таҳдидлар ҳам кўп бўлди. Телефон орқали бу каби таҳдидли СМСларни кўп олганмиз. Шундан келиб чиқиб Карабалаев қизининг қотиллигини унинг отасининг иши билан боғлиқ эканини англаш қийин эмас, деди Роза Тўлатаева.\nМанғистау вилояти ИИБ матбуот хизмати вакили Жансауле Карабалаеванинг ўлими бўйича жиноий иш қўзғатилгани маълум қилди.\n- Жиноий иш қўзғатилди, тергов давом этаяпти. Бироқ айни пайтда қотиллик бўйича гумондорлар йўқ. Бу қотиллик унинг отасининг ўлими билан умуман боғлиқ эмас, деди Манғистау вилояти ИИБ матбуот хизмати вакили.\n2 август куни “Озенмунайгаз” касаба уюшмаси фаоли Жаксилиқ Турбаевнинг ҳам ўлиги топилган ва бу қотиллик ҳам унинг касбий фаолияти билан боғлиқ экани тахмин қилинган эди.\nМанғистау вилоятида жорий йилнинг 26 майидан буён “Каражанбасмунай” ва “Озенмунайгаз” компанияларининг ишчилари иш ташлаш акциясини давом эттираяптилар.\nНефтчилар иш шароитлари яхшиланиши, ойлик маошлари оширилиши, касаба уюшмаларининг мустақил фаолият юритишини ва қамалган нефтчиларнинг озод қилинишини талаб қилмоқдалар.\nБу Қозоғистон тарихидаги энг оммавий ва узоқ давом этаётган иш ташлаш ҳисобланмоқда.\nИш ташлаш акцияси бошланганидан кейин 400дан зиёд нефтчи ишдан бўшатилди ва ўнлаб фаол ишчилар ҳибсга олинди.


Тошкентдан Қозонга йўловчи поезд қатнай бошлайди\n09.11.2018 16:20 0 329\nТошкент-Екатеринбург йўналишидаги 315/316-сонли йўловчи поезд жорий йилнинг 8 декабрдан бошлаб Россиянинг Қозон шаҳригача қатновни амалга оширади. Бу ҳақда «Ўзбекистон темир йўллари» АЖ матбуот хизмати хабар берди.\nПоезд белгилаганган жадвалга кўра ҳар шанба кунлари Тошкент Марказий вокзалидан йўлга чиқиб, сешанба куни Қозон шаҳрига етиб боради. Эътиборлиси, шу куннинг ўзида йўловчи поезди Қозон – Тошкент йўналиши бўйича ортга ҳаракатланади.\n«Ўзбекистон темир йўллари» АЖ изоҳ беришича, қўшимча маълумотларни жойлардаги темир йўл кассалари ҳамда темир йўл маълумотхоналаридан билиб олиш мумкин.\nТошкент Қозон Ўзбекистон темир йўллари


Уч юз делегат иштирок этган анжуман якунига етди\nБугун Қозоғистоннинг Нур-Султон шаҳрида ўтказилган “Маънавий ипак йўли, Ислом ва ёшлар: замонавий таҳдидлар” мавзусидаги халқаро анжуман ўз ишини якунлади.\nУшбу анжуманда жами 300 делегат иштирок этгани унинг нуфузидан дарак беради.\nМазкур анжуманда Ўзбекистон мусулмонлари идораси раиси, муфтий Усмонхон Алимов ҳазратлари, Россия муфтийлар Кенгаши раиси Равиль Гайнутдин, Қозоғистон мусулмонлари идораси раиси, бош муфтий Серикбай ҳожи Ораз, Қирғизистон мусулмонлари идораси раиси, муфтий Максатбек Токтомушев, шунингдек, Хитой, Молдова ва Финляндия мусулмонлари етакчилари, жами бўлиб 14 та давлатдан дин пешволари иштирок этди.\nАнжуманда юртимиз номидан чиқиш қилган муфтий Усмонхон Алимов ҳазратлари ва Имом Бухорий номидаги Тошкент ислом институти ректори Уйғун Ғафуровнинг маърузалари конференция иштирокчиларида катта қизиқиш уйғотди.\nАнжуман якунлари бўйича қарорлар қабул қилинди.\n1479 марта ўқилди\nДругие материалы в этой категории: « Ўзбекистон Global Muslim Travel Index 2019 рейтингида юқорилади\tЗафар қори Маҳмудов халқаро мусобақасидаги чиқишини Кувайт давлатига самимий ташаккур билан бошлади »


Мусулмон дунёси қочқинлар масаласини муҳокама этмоқчи(BBCuz) « Ўзбекистон Халқ Ҳаракати\nМусулмон дунёси қочқинлар масаласини муҳокама этмоқчи(BBCuz)\n08 May 2012 - 14:30\nИсломий Ҳамкорлик Ташкилоти Ташқи ишлар вазирлари Туркманистон пойтахти Ашхободда йиғилиб, аъзо давлатлардаги қочқинларнинг ўз она Ватанларига кўнгилли равишда қайтишлари учун лозим шарт-шароитларни яратиш масаласини муҳокама этишмоқчи.\nБританияда жойлашган Уруш ва Тинчликни ёритиш институти тарқатган хабарларга кўра, “Мусулмон дунёсидаги қочқинлар” номли халқаро анжуман Бирлашган Миллатлар Қочқинлар бўйича Олий комиссарлиги билан ҳамкорликда уюштирилмоқда.\nЙиғин чоғида энг асосий эътибор Яқин Шарқ ва Марказий Осиё давлатларидаги қочқинлар билан боғлиқ вазиятга қаратилиши айтилмоқда.\nИнститут келтирган маълумотлардан аён бўлишича, бутун Марказий Осиё назарда тутилганда, бугун минтақадаги қочқинлар ва сиёсий бошпана изловчиларнинг сони 10.000 га етган.\nУлардан аксариятининг афғонлар, чеченлар ва уйғурлар экани айтилади.\nИнсон Ҳуқуқлари ва Қонун Устиворлиги халқаро бюросидан Денис Живаганинг таъкидлашича, хавфсизлик – Марказий Осиёдаги қочқинлар тўқнаш келаётган асосий муаммодир.\n“Биз барча халқаро конвенцияларга зид равишда, қийноқлар ва бошқа ноинсоний муносабатларга маҳкум этиб, тузумнинг таъқибидан қочиб юрган инсонларнинг ортга қайтарилиши ҳодисаларига гувоҳ бўлганмиз”, дейди фаол.\nЖаноб Живаганинг айтишича, Марказий Осиё давлатлари ҳукуматлари қочқинлар муаммосига инсонпарварлик эмас, балки сиёсий масала сифатида қарайди.\n“Шу боис ҳам, қочқинлар учун ҳеч қандай реал кафолат йўқ”, дейди у.\nАйрим ҳисоб-китобларга кўра, Ўзбекистон мустақиллиги ортидан муҳожиратга юз тутган фуқароларнинг сони бир неча юз мингдан, бир неча миллионга етган.\nКимларидир тирикчилик, бошқалари эса жон қайғусида ўз ватанларини тарк этган ўзбекистонликларни бугун дунёнинг деярли ҳар бир қитъасида учратиш мумкин.\nВа ўтган йиллар мобайнида уларнинг сафлари талабадан тортиб, шифокор, ўқитувчидан тортиб, ёзувчи-шоирга қадар ранг-баранглашиб улгурган.\n2005 йил 13 май ойидаги Андижон қирғини эса, мамлакатда қолган деярли барча эркин фикрли зиёлилар, мустақил журналистлар, инсон ҳуқуқлари фаоллари ва мухолифат аъзоларини оилавий бўлиб Ўзбекистонни тарк этишларига мажбур қилган.\nЎзбекистонлик таниқли шоир Ёдгор Обид йигирма йилдан буён муҳожиратда яшайди.\nҲозир Австриядан бошпана топган шоир сиёсий таъқиблар туфайли Ўзбекистонни тарк этишга мажбур бўлган ва сиёсий қочқин мақомини олган.\nЁдгор Обид, “Бу каби халқаро анжуманлар бирор бир амалий натижа беришига ишонмаса-да, айнан мусулмон давлатлари томонидан қочқинлар масаласининг кўтарилаётганини муҳим воқеа деб ҳисоблаши”ни айтади.\nАммо, унга кўра, “йиғин иштирокчилари қандай қарор қабул қилишмасин, бугунги мавжуд режимни ўзгартириб, шахсан ўзининг Ўзбекистонга қайтишига шароит яратиб беришолмайди.\n“Бунақа таклифлар менга ҳукумат тарафидан кўп бўлган. Лекин натижа бутунлай бошқача бўлиб чиққан. Шунча воқеалар бўлиб ўтгандан кейин ҳам, Ўзбекистонда ҳам, Туркманистонда ҳам, умуман, собиқ Совет Республикаларида ҳеч қанақа ўзгариш бўлгани йўқ. Сиёсий ўзгариш ёки одамлар, фуқаролар, ватандошларга нисбатан ҳеч қанақа ўзгариш бўлгани йўқ”, дейди шоир.\nУ, “Ўзбекистондаги бугунги тузум тубдан ўзгарган тақдирдагина, ортга қайтажаги”ни айтади:\nЎшлик қочқинлар қандай фикрда?\nҚирғизистон жанубида 2010 йил июн ойида юз берган қонли низолар ҳам ўн минглаб кишиларнинг муҳожиратга юз тутишларига сабаб бўлган.\nАксарияти ўзбеклардан иборат қочқинлар бутунбошли оилалари билан ўз уй-жойларини тарк этишга мажбур бўлишган.\nУлардан аксарияти бугун Россия ёки Туркиядан бошпана топишган.\nМаҳаллий қирғизлар ва ўзбеклар орасида келиб чиққан ўша тўқнашувлар юзлаб инсонларнинг умрларига зомин бўлганди.\nМинглаб уй-жой ва тижоратларга ўт қўйилганди. Юз минглаб одамлар эса, дарбадарликка юз тутишганди.\nОрада кечган вақт давомида қочоқлардан аксарияти ортга, ўз уйларига қайтишган.\nАммо, халқаро ташкилотларнинг ҳисоб-китобларига қаралса, улардан 60.000 га яқини ҳануз Қирғизистон ва дунё бўйлаб дарбадарликда ҳаёт кечиришмоқда.\nҚочоқлардан аксариятининг ўзбеклар экани айтилади.\nИкки йилдирки, Туркиядан бошпана топган ана шундай қочоқлардан бири биз билан суҳбатда, “Қирғизистонда тинчлик бўлиб, бироқ келиб, безовта қилмаса ва ҳақиқат бўлган тақдирдагина” ортга қайтган бўлиши мумкинлигини айтади.\nЛекин, унга кўра, шунда ҳам она Ватанига бир умрга қайтиш истаги йўқ.\n“Қирғизистонда, мисол, кечки соат олти, еттилардан кейин дадил, бемалол бошингизни кўтариб, юролмайсиз. Бориб, келганлар ҳаёт тинч, яхши, аммо барибир ҳам одамларнинг юрагида қўрқув сақланиб қолган, дейишяпти. Тўғри, Ватан, қумсайсиз, кетгингиз келади, аммо юз берган воқеаларни эслагандан кейин, фикрингиздан қайтасиз. Энди, ҳазилакам нарса бўлмади-да. Қўрқинчли, даҳшатли ҳодисалар бўлди”, дейди у:\n“Мусулмон дунёсидаги қочқинлар” масаласига қаратилган халқаро анжуман эса, шу йилнинг 10-11 май кунлари бўлиб ўтади.\nЙиғинда Исломий Ҳамкорлик Ташкилоти Ташқи ишлар вазирларидан ташқари, ўнлаб халқаро ва минтақавий ташкилотлар вакиллари ва йигирмадан ортиқ давлат кузатувчиларининг иштирок этишлари кутилмоқда.\nАйни ўринда шуни алоҳида таъкидлаш жоизки, мусулмон давлатларидан бўлган аксарият қочқинлар шу пайтга қадар асосан Оврўпо мамлакатларидан бошпана олиб келишган.


Тоҳир Малик. Саломат бўлсинлар, доктор! (ҳажвия) | www.ziyouz.uz\nБош саҳифа Ўзбек насри онлайн антологиясиТоҳир Малик (1946-2019)Тоҳир Малик. Саломат бўлсинлар, доктор! (ҳажвия)\n(Бу ўлимтук миш-миш жон таслим қилмай туриб танишиб олайлук)\nЙўққулободнинг қадим тарихида боши оғриган одам шифо умидида табибга борса, табиби билан ҳисоб-китоб қилганидан кейин юрак оғриғини ҳам орттириб чиқаркан. Бу бир миш-миш дейсизми? Унда яна бир миш-мишни эшитинг. Йўққулободнинг шимоли-шарқида жойлашган Тескариобод томонда Тошбақаобод деган қишлоқ жойлашган. Ана ўша ерда яшовчи Бевошқул отанинг касалхона бош врачини тавбасига таянтирганини биров эшитган, бошқа биров эса бехабар. Аслида Бевошқул ота соппа-соғ эди. Шу ёшга киргунига қадар дўхтир деганига иши тушмаган. Шу қиш иккки марта аксирган эди, катта ўғли тушмагурнинг меҳри жўшиб кетдими, «ота, сиз ҳам бошқаларга ўхшаб ёти-иб бир даволанинг», деди. Бевошқул ота: «Касалхонага ётмасам одам қаторидан чиқаман шекилли, болаларим яна «отасини касалхонага ётқиза олмаяпти экан», деган маломатга қолишмасин», деб, кўна қолди. Аммо ўғли тушмагур ҳадеганда йўлланмани олавермади. Бевошқул ота бу йўлдаги сарсонгарчиликни қаердан билсин? Сарсонгарчилик нималигини Йўққулобдодда жуда кўпчилик билмайди. Сарсонгарчилик – йўққулободликлар тили билан айтганда, бу йўлда озгина чиқим қилиш. Чиқимсиз мушук ҳам офтобга чиқмайдиган бўлиб қолганини билмайдиган одам уйида туршак шимиб, наъматакнинг қайнатмасини ичиб ўтиравергани дуруст-да. Катта ўғил ҳам уятчан-да, «ота, уч ойлик маошимни олсам, касалхонага йўлланма ҳам униб қоларди. Унгача кўрпача қатига яширган пенса пулларингизни чиқариб туринг», демади. Бевошқул ота тушунарди, асли мард эмасми, «сен уч ойлик маошингни кутаётган бўлсанг, менам икки ойлик пенсамдан ҳали умидимни узганим йўқ», деб ўтирмасдан, носдан орттирган пулларидан шарт чиқариб берарди. Охири шундай бўлди ҳам, катта ўғил айтди, кўрпача қатидаги пул чиқарилди Йўлланма қўлга тегди. Бевошқул ота ҳам одам қаторига қўшилиб, касалхонага ётқизилди. Дўхтурлар бирин-сирин кириб, отанинг ҳурматини жойига қўйиб: «Нима касалингиз бор?»- деб сўрашди. Бевошқул ота «нима касалим борлигини ўзинг топмайсанми?»-деб ўтирмай, «Тўрт йил олдин ўлиб берган кампиримни соғинишдан бошқа касалим йўқ»,-деб қўя қолди. Шу-шу дўхтирлар Бевошқул отага йўламай қўйишди. Ота «Бу дўхтирларда кампирни соғиниш касалига дори йўқ экан-да?»-деб ётаверди. Кейин зийраклик билан кузатиб қараса-ки, дўхтирлар кириб, қуюқ салом беришганда, у қуруқ алик олган экан. Билса-ки, тузалишни истаган касал дўхтирнинг саломига бошқача алик олиши зарур экан. Астойдил дуо қилиш, юракдан чиқариб раҳмат айтиш ҳисобга ўтмас экан. Раҳмат деганлари чўнтакдан чиқиши шарт экан. Дўхтирларнинг билгани билган. Агар улар бозорга бориб: «Бевошқул бобо менга бир тонна раҳмат айтдилар, дейишса, биров бир мисқол гўшт берармиди?» Бевошқул ота зиқна эмас. Ақли киргандан кейин у ҳам раҳматни чўнтакдан чиқариб, айтиб турди. Дорининг ҳилма-ҳилини ёзиб беришди-ю «бунақа дори касалхонамизда йўқ, ўғлингизга айтинг, топиб келсин», дейишди. Барака топгурлар, касалхонанинг шундай биқинида дорихона очиб қўйишган экан, ўғли қидириб, сарсон бўлмади. Яна барака топишсин, илгарилари касалхонага ётган одамни йигирма тўрт кун даволашарди. Ҳозир икки ҳафтада михдай қилиб юборишяпти. Шуниси ҳам дуруст. Йигирма тўрт кун ётган одам раҳмат айтавериб, охири ўлимлигига асраб юрганини ҳам шу ерга ташлаб кетармиди… Икки ҳафта деганда Бевошқул ота ҳам уйига кетадиган бўлди. Нарсаларини тугиб, ўғлига «уйдаги аравани олиб кел», деб тайинлади. Кейин ўзи ётган каравотини кўтартириб, аравага ортаётган эди, бош врач ҳай-ҳайлаб келиб қолди.\n-Касалхонангга ётғизиш учун ўғлим пул тўлаган экан. «Битта койка фалон сўм»,- деган экансанлар. Ўша пулни тўлаганман. Энди шу койканг меники бўлади,-деди Бевошқул ота ўжарлик билан. Бош врач ялинган эди Бевошқул ота: «Менинг бу ерда ётишим ҳам, дори-дармон ҳам текинлигини биласанми?»- деб сўради. Сўнг ҳисоб-китобни бошлади: бармоқдан қон олишга ҳамширангга шунча раҳмат пули, томирдан қон олишга мунча, думбага игна санчишига яна бунча, клизма деган палакатинг бор экан, унга ҳам шунча, ҳожатхонангга кўп тўламай деб икки кунда бир кирадиган бўлиб қолдим… яхшиям касалхонангда ўлиб бермадим, жағимни боғлашга пулим етмаса, оғзимни ланг очиб, чиқиб кетаверардим. Янаям барака топларинг, кампирларга бир қараб олиш текин экан, кўзларим роса мазза қилди.\n← Аввалги Аввалги Тоҳир Малик. Зижхаздан Кенгқошга саёҳат (ҳажвия)\nКейинги → Кейинги: Тоҳир Малик. Ушланг, ўғрини! (ҳажвия)


05.06.14-«Матлуба-Дилдора» фермер хўжалиги, Зарбдор тумани – Huquqbon\n56-ТЕРРОРИСТИК АМАЛЛАР, ХАТлар\n05.06.14-«Матлуба-Дилдора» фермер хўжалиги, Зарбдор тумани\nIyun 14, 2005 Dekabr 27, 2017 huquqbon\nЗарбдор туман, Зарбдор шаҳри,\nЯнгиобод кўчасида яшовчи,\nфермер хўжалиги раиси\nОққулова Мақсад томонидан\n(133-автобазага етмасдан навеснинг орқасидаги ҳовли)\n(ёхуд, бир фермер ўзбек оиласининг сарсон-саргардонлиги ҳақида)\nМен «Матлуба-Дилдора» фермер хўжалиги раиси Оққулова Мақсад 70 ёшдаман. Аслида 1994 йилдан бери ердан нон еб келяпман, яъни «Хайрулло» фермер хўжалиги номи билан ишлаб келганман. 2004 йилда хўжалик номини Зарбдор туман ҳокими У.Азимов ўзгартиришга мажбур қилди ва «Матлуба-Дилдора» фермер хўжалиги деб ўзгартирдим.\nПланларни 150-200%га бажариб келаётган бир пайтда Зарбдор туман ҳокими Ускан Азимов 2002 йил 22 май куни ўғлим Оққулов Унғорни алдаб, совхоз директорлиги вазифасига қўяман деб 5.000.000 (беш милион) сўм пулини олди. Ўзбекистон Агрохизмат туман марказига директор этиб тайинлади, лекин бир ойдан кейин ишдан бўшатиб юборди. Ўғлим пулига куйиб қолгани етмагандай фермер хўжалигимиз ерини ҳам олиб қўйди.\nШу йили 23 июль куни ўғлимни ва Зарафшон совхози директори Ўктам Номозовни мажлисда ишдан бўшатган. Икки кундан кейин жияни Ўктам Номозовни ишга қайта тиклади. Лекин ўғлимни ишга тикламаганлиги учун, мен ҳокимдан пулни қайтаришини талаб қилдим. Ҳоким билан ўзаро тортишувдан кейин 45 ёшли ўғлимни қаматиб юборишини айтди. Мен қўрқиб 3 ойгача ҳеч жойга мурожаат қилмадим.\nМана 4 йилдан бери ҳоким билан тортишиб келмоқдаман. 2003 йил 18 май куни ҳоким сотовой телефони билан уриб бошимни ёрди. 2004 йилда фермер хўжалигини ташкил этиб ҳоким қарори бўйича 31 гектар, аслида эса 28 гектар ерда деҳқончилик қила бошлагандим. Йил охирига бориб хўжалик фаолиятини тўхтатиб қўйди. Фермер хўжалигини фаолиятини тўхтатиш мақсадида ҳар томонлама сунъий тўсиқлар ўрнатди. Банкдан иш ҳақи учун ажратилган кредитни бердиртирмади. Умуман техник ёрдам кўрсатмади. Ҳокимнинг давосида 2 гектар ерга ортиқча полиз экини экган дейилган. Аслида 2 гектар ернинг ўзи етишмайди.\nҲоким Хўжалик судидагилар билан тил бириктириб бизнинг ер майдонимизни «Зарфайз» фермер хўжалигига нақд пулга сотиб юборди. «Зарфайз» фермер хўжалиги раиси Сангиров Файзи ерни сотиб олганлигини халқ орасида баралла айтиб юрибди. Жойлардаги раҳбарлар аризам бўйича ҳеч қандай ёрдам кўрсатмади. Мурожаат қилмаган жойим қолмади. На вилоят ҳокими Ёмонқулов, на Жиззах прокуратураси, на Республика прокуратураси, на Олий Мажлис ва на Президент аппарати арзимни инобатга олишмади.\nТуман ҳокими У.Азимов ўз айбини ёпиш учун 2004 йил 13 декабр куни мени жиннихонага жойлаштирмоқчи бўлди. Унинг буйруғига биноан милиция ходими келиб мени ҳокимият биносидан олиб кетмоқчи бўлди. Уйимга ҳам тиббий тез ёрдам юборган, борсам болаларим ва келинларим сизни жиннихонага олиб кетиш учун тез ёрдам келиб кетди деб қўрқиб ўтиришган экан.\nМен ўғлимни ҳокимнинг олдига фермер хўжалигини очиб беришини сўраш учун жўнатгандим. 2005 йил 5 май куни соат 1400 да ҳокимият биноси ҳовлисида ҳоким ўғлимга “Яна олдимга келадиган бўлсанг, наркотик ташлатиб қаматиб, турмада ўлдиртириб юбораман, нархинг неча пул туришини биласанми ўзи?” – деб роса дўқлаган. Бу ҳокимчалар нафси учун ҳеч қандай разилликдан қайтишмаяпди.\nҲурматли Президент, менинг ҳақ-ҳуқуқларимни тикланишида, сиздан бошқа амалий ёрдам берадиган бирор бир инсонни кўрмаяпман. Менга амалий ёрдам беришингизни, яъни еримни қайтартириб олиб беришингизни ва менга ҳоким томонидан берилаётган азобларни тўхтатишга кўрсатма беришингизни сўрайман деб,\n“Матлуба-Дилдора” фермер хўжалиги раиси:\n14 июнь 2005 йил.\nPrevious post05.06.12-Мамир АЗИМОВ КУЗАТУВда\nNext post05.07.07-Жиззахда СУД


Россияда наркотик ташлаб қўйилган журналистни деб одамлар жунбушга келди — Minbar\n10 июн 14:04 2 дақиқада ўқийсиз Янгиликлар\nРоссияда жамият антикоррупцион суриштирувлари билан танилган журналистга полиция наркотик ташлаб қўйганидан жунбушга келди. Бу мавзу ҳатто Владимир Путиннинг ўша куни Санкт-Петербургда иқтисодий форум доирасидаги чиқишларини ҳам орқа фонга суриб қўйди.\nЎзи нима гап: 6 июн куни Москва полицияси «Медуза» интернет нашрининг журналисти Иван Голуновни қўлга олган. Пойтахт мериясидаги мансаб суиистеъмолчиликлари ҳақидаги суриштирувлари билан танилган журналистни наркотик тайёрлаш ва сақлашда айблашмоқда. Голуновнинг ўзи миллиардлаб пул айланадиган дафн маросимлари бизнесини ФСБ генераллари назорат қилаётганини суриштиргани учун ҳибсга олинганини айтмоқда.\nРоссиянинг уч етакчи нашри «Ведомости», «Коммерсант» ва РБК бугун бош саҳифасини бир хил чиқаришди – «Биз Иван Голуновмиз». Шу билан улар наркотик модда сақлашда айбланиб қўлга олинган журналист ҳамкасби Иван Голунов билан ҳамжиҳат ва ҳамдардликларини намойиш қилишган.\n«Биз Иван Голуновнинг айбдорлигини кўрсатиш учун терговчилар келтираётган исботларни ишончсиз деб ҳисоблаймиз. У қўлга олинган вазият тергов жараёнида ҳам қонунбузилиш ҳолати бўлмаганига шубҳа уйғотади», – дейилади ҳар уч нашрнинг биргаликдаги баёнотида.\nРоссиянинг яқин тарихида мисли кўрилмаган норозилик чиқишлари ва жамоатчилик босими деб 8 июн куни суд уни қамоққа эмас, уй қамоғига ҳукм қилди.\nСуд ва ИИВ Москва шаҳар бош бошқармаси биноси олдида Иван Голуновнинг қамалишидан норози бўлган журналистлар ёлғиз пикет уюштирган. Улар орасида «Медуза» бош директори Галина Тимченко, журналист ва жамоат фаоли Ксения Собчак, «Новая газета» асосчиси Дмитрий Муратов, «Эхо Москвы» бош муҳаррири Алексей Венедиктов, «The Bell» асосчиси Елизавета Осетинская ҳам бўлган.\nПлакат кўтариб чиққанларни полиция қўлга олиб, маъмурий иш очган. Аввалига плакат кўтариб чиққан «Новая газета» журналисти Иля Азар, унинг кетидан яна шу нашр журналисти Павел Канигин қўлга олинади. Шундан сўнг пикетга чиққан Виктор Шендерович, Александр Поливанов, Григорий Туманов ва Виктор Ивлев қўлга олинади. Ҳаммаси журналистлар. Уларга «50 метр қоидаси»ни бузганлик айби билан маъмурий иш очишади. Бу қоидага кўра ёлғиз пикет ҳисобланиши учун пикетчилар бир-биридан камида 50 метр масофада туришлари керак.\nБу воқеаларнинг аҳамияти нимада: россиялик журналистларнинг ҳамкасбларига нисбатан ҳамдардлигини кўрсатиши, қўллаб-қувватлаши мисли кўрилмаган шаклда илк марта кузатилаяпти. Голуновни интернет, босма нашрлар ва телевидениеда ишлайдиган 5 мингга яқин журналист, кўплаб жамоат ва санъат арбоблари қўллаб-қувватлади. Кенг жамоатчилик Голуновга туҳмат қилинаётганига, наркотикларни унга полициянинг ўзи ташлаб қўйганига ишонади.\nсўз эркинлиги Россия ОАВ


Бош саҳифа Илм ва фанСанъатФеликс Мендельсоннинг ажойиб ҳаёти\nЧоп этилган 07.04.2018 05.03.2018 МуаллифZiyouz.uz\nМенделсоннинг ҳаёти, ижоди, туриш-турмуш тутумларига назар ташласак, унинг фавқулодда воқеалардан йироқлиги, бироқ мутлақо якранг эмаслигига амин бўламиз. У 1809 йилнинг 3 февраль куни Гамбургда, мусиқа оламига бегона бўлган иқтисодчи Авраам Мендельсон оиласида дунёга келади.\nБўлажак композиторнинг бобоси Мозес (Моисей) Мендельсон машҳур яҳудий файласуфи, Хаскал донишмандлик оқимининг асосчиси эди.\nФалсафа, умуман фозиллар илми нотиқона сўз, пурмаъно ҳикмат, жумбоқли, фавқулодда ҳодисотлар орқали инсонни маънавий комиллик сари ундовчи беқиёс восита бўлса, мусиқа ана шу мужданинг оҳангга, куйга кўчган ҳолати, инсон қалбига тутқич бермас ўйлар, юксак туйғулар ёрдамида кириб борувчи санъатдир. Шу боис, файласуфларнинг аксари мусиқа илмига ҳам ошно тутинганлиги айни ҳақиқат. Энг муҳими, фалсафа ҳам, мусиқа ҳам қалбнинг давоси бўлиши мумкин. Абу Наср Фаробий бобомиз айтмоқчи, “Мусиқа фани шу маънода фойдалики, кимнинг феъл-атвори мувозанатини йўқотган бўлса, уни тартибга келтиради”.\nЮқоридаги боғлиқликдан хулосамиз шуки, бобосининг фалсафа илмидаги салоҳияти ёш Феликснинг мусиқий фитратига таъсир кўрсатган бўлса ажаб эмас.\n1811 йил Мендельсонлар оиласи Берлинга кўчиб ўтади. Феликс учун завқиёб онлар сурури бошланади, у бой ижодий муҳитда, зако аҳлининг даврасида вояга етади. Мендельсонлар хонадонига ўз даврининг маълум ва машҳур инсонлари тез-тез ташриф буюрар, айниқса, улуғ файласуф Фридрих Гегель ва тажрибали педагог, композитор Карло Цельтерларнинг иштирокисиз ўтадиган гурунглар кам бўларди. Айнан Цельтер ёш\nМендельсондаги мусиқий лаёқатни сезиб қолади ва унга мусиқа назариясидан дарс ўта бошлайди. Кейинчалик Феликс устозлари Людвиг Бергердан фортепиано, Карла Хеннинг, Эдуард Рицалардан скрипка чалиш сир-асрорларини ўрганади.\nЕтук композиторларнинг деярли барчасида фавқулодда истеъдод жуда эрта уйғонган. Айтайлик, Моцарт тўрт ёшида Европанинг “мана-ман” деган томошагоҳларини тирбанд қилиб концерт берганлиги ёхуд Прокофьев беш ёшида мустақил асарлар ёза бошлагани бир қадар афсонага ўхшайди. Худди шу каби Мендельсон ҳам тўққиз ёшга етганда бутун Европада виртуоз пианиночи сифатида довруғ қозонди. У композиторлик фаолиятидаги дастлабки жиддий изланишларга айнан шу ёшида қўл уради, скрипка ва фортепиано учун сонаталар, трио, бир қатор орган мусиқаларини ёзиб тамомлайди.\n1821 йил устози Цельтер туфайли Мендельсон немис маърифатпарвар шоири И. Гёте билан танишади, ундаги закийлик, илм ва ижоддаги теранлик эндигина ўн икки ёшни қарши олган композиторнинг дунёқарашини тубдан ўзгартириб юборади.\nФеликс 1825 йили отаси Авраам Мендельсон билан Парижга саёҳатга йўл олади. Париж бу даврда Европанинг энг йирик маданият ўчоғи, мусиқа санъати гуркираб ривожланган шаҳар эди. Ёш Мендельсон бу ерда Париж Консерваториясининг бадиий раҳбари Луиджи Керубини билан танишиб қолади, ўзининг туғма истеъдоди, ноёб ижро услуби ила тажрибали мутахассиснинг назарига тушади. Бироқ Париж мусиқа мактаби Мендельсон ижодига айтарли таъсир кўрсатмайди, чунки унинг шаҳарга келишдан мақсади саёҳат қилиш эди, шу боис фаранглар юртида қолишни истаса-да, Берлинга қайтишга мажбур бўлади.\nАйнан шу қайтиш Мендельсон ижодида янги саҳифа очади. У ўз юртига келгач, бутун куч-қуввати, шижоатини янгидан-янги асарлар яратиш йўлида сафарбар қилади. Жумладан, Мигель де Сервантеснинг машҳур “Дон Кихот” романидаги эпизод асосида “Комачонинг тўйи” номли икки пардали операсини ёзиб тамомлайди. Мендельсон ижодига хос юмор ва истеҳзога мойиллик, жўшқин ва таранг руҳият, қарама-қарши ҳиссиётлар тўқнашуви, енгил ифода, якундаги улкан ҳақиқат илк бор ушбу операда тўла юзага қалқиб чиққан эди.\nКомпозитор ижодининг кейинги даври бевосита Европа мамлакатлари бўйлаб қилган саёҳатлари билан боғлиқ. У 1820-30 йиллар оралиғида Италия, Франция, Швейцария, Буюк Британияда яшаб ижод қилади, ўз даврининг етук композиторлари Ференц Лист ва Фридерик Шопен билан танишади.\n1841 йили қирол Вильгельм IV нинг таклифига биноан Мендельсон Берлинга келади. Қирол бу шаҳарни Германиянинг маданий маркази бўлишини истарди. Шу мақсадда немис халқидан чиққан жамийки илм-фан, санъат, адабиёт намояндаларини ушбу шаҳарга тўплайди. Мендельсон Берлиндаги Қироллик санъат академиясини қайта тиклаб, черковдаги хорга раҳбарлик қилади. 1842 йили эса Англияга бориб, ўз концерт дастурини катта муваффақият билан намойиш этади, натижада унча-мунча ҳодисага ҳайратланавермайдиган инглиз халқининг қалбидан ҳам жой олади. Айни шу йиллари “Антигона”, “Шоҳ Эдип”, “Ёз тунидаги туш” спектакллари учун мусиқалар ёзади. Биз юқорида тилга олган “Никоҳ марши” “Ёз тунидаги туш” асарининг бир қисми ҳисобланади ва бу умрбоқий мусиқа Мендельсон номини абадий жаранглаб туришига хизмат қилмоқда.\nФеликс Мендельсон ўзининг серқирра ижодий фаолияти давомида романтик симфония, программали концерт увертюраси каби жанрларга асос солади. Скрипка ва оркестр учун (1844), 2 та фортепиано ва оркестр учун (1831-1837) концертлари, “Сўссиз қўшиқлар” (1832-45) фортепиано асари, “Павел”(1836) ва “Илия” (1847) ораториялари жаҳон мусиқа санъатининг мумтоз намуналари қаторидан ўрин олган. Унинг ўз миллати мусиқа санъати ривожига қўшган яна бир йирик ҳиссаси – ижро йўналиши, машҳур композиторлари билан дунёга овоза бўлган Лейпциг консерваториясига асос солиши бўлди. Бу муҳташам кошона ҳанузгача мусиқага муҳаббат қўйган Мендельсон издошларига катта санъат йўлланмасини бериб келмоқда.\nКомпозитор 1847 йили Лейпцигда вафот этади. У ўзининг қисқа умри давомида асрга татигулик ижод намуналари, халқчил, оҳангдор мусиқалари, романтизм ва классицизм анъаналари мужассам бўлган асарлари билан санъат муҳиблари қалбидан ўчмас жой олди. Мендельсон ижодий услубига хос бўлган ҳолат, уни замондошларидан ажратиб турувчи яккаш ҳодиса бу халқ билан муштараклик ҳисси, халқ дарди, маслагию мақсадига хайрихоҳлик, халқона куй ва ижро десак, хато бўлмайди. Ана шу фазилатлар сабаб Мендельсон ижоди мангулик мангулик касб этди.\nКейинги → Кейинги: Уйғун Рўзиев. Тавба (ҳикоя)


Воизлик 41 — Dilkashradio.com\nАссалому алайкум хурматли радиомиз мухлислари. Сизлар билан яна радио орқали учрашиб турганимиздан бағоят мамнунмиз. Муқаддас китобда, Ибронийларга мактубининг ўн учинчи боби, саккизинчи оятида шундай ёзилган оят бор. “Исо Масиҳ кеча, бугун ва абадий худди Ўшанинг Ўзидир”. Сизлар қачон бўлмасин, Эски Аҳд ҳақида ўйлаб кўрганмисиз? Худованд ҳамманинг адашганини билади. Бироқ Уни олдига олиб борадиган йўл яхши режалаштирилган бўлиш учун Худованд уни шундай ҳам қилди.\nЭски Аҳд Худонинг курсаткичига ўхшайди, чунки у ерда ёзилган нарсалардан кўпи Исо Масиҳнинг туғилиши, ўлими, кўмилиши ва тирилишига кўрсатади. Бугун эшттиришимиз орқали биз Эски Аҳд воқеаларнинг баъзиларини такрорлаб ўтамиз ва улар Исо Масиҳ ҳамда Унинг хочдаги ўлимига қандай таъсир кўрсатганларини кўрамиз. Одам Ато билан Момо Ҳаво гуноҳ қилиб қўйганларида яланғоч эканларини пайқаб, нима қилганларини эслайсизми? Улар барглардан ўзларига ёпинчиқларни ясаб олган эдилар.“Шу онда икковининг кўзлари очилиб, яланғоч эканларини пайқадилар.\nАнжир баргларини бир-бирига тикиб, ўзлари учун ёпинчиқлар ясадилар”Ибтидо 3:7.Улар ясаган кийимни Худованд қабул қилдими? Йўқ. Худованд улар ясаганини қабул қилишдан бош тортди, чунки Унга мақбул бўлиш учун улар ҳеч нарса қилолмасликларини уларга кўрсатмоқчи эди. Буни ҳар биримиз тушунишимизни Худованд хоҳлайди. Ибодатхонага бориш, яхши ишлар қилиш, камбағалларга қурбонлик бериш, атроф муҳит ҳақида ғамҳўрлик қилиш – бу биз бажаришимиз керак бўлган барча ишлардир.\nБироқ бу ишлардан ҳеч қайсиси бизни Худога маъқул қилолмайди. Сабаб хеч қандай савоб ишлар хеч кимга нажот беролмаслиги хаммамизга маълумдир.“Худованди Карим Одам ва унинг хотини учун теридан кийим ясаб, уларни кийинтирди”. Худованд Одам Ато билан Момо Ҳаво ясаган кийимларни қабул қилишдан бош тортди. Аксинча, У Ўзи ҳайвонларни ўлдириб, улар учун кийим ясади. Уни мамнун қилиш учун биз ўзимиз қиладиган барча нарсаларни ҳам Худованд қабул қилишдан бош тортади. Аммо Худованд бизни севгани сабабли, ва бизни қабул қилолиши учун Ўзининг Ўғли Масиҳни биз учун ўлимга юборди.\nХудованд инсонни қабул қилиш учун инсон Унга қандай жавоб қайтариши керак? ўзини гуноҳкор деб тан олиши ва Худони мамнун қилиш учун ўз ҳаракатларига бундан буён ишонмаслиги керак. Исо Масиҳни ўз Нажоткорим деб қабул қилиш керак, ҳамда Исо хочда ўлганда Ўз қонини тўкиб, гуноҳларимиз учун Ўз ҳаётини тўлиқ тўлов сифатида тўлаганига ишониш керак. Агар сизлар Унга ишонсангиз, У гуноҳларингизни кечиради ва сизларни тўлалигича солиҳ деб қабул қилади. Худованд сизларни гуноҳсиз бўлганларингиз учун эмас, балки сизлар учун ўлган Исо Масиҳ гуноҳсиз бўлгани учун Худованд сизларни қабул қилади.\nХудованд Одам Ато билан Момо Ҳавони улар учун Ўзи ясаган кийимларга уларни кийинтирди. Худди шу сингари Худованд барча Исо Масиҳга ишонганларни Унинг солиҳлигига кийинтиради ёки солиҳлик билан қоплайди.


Уйда қолинг! 24.04.2020 11:55\nБугун дунё “УЙДА ҚОЛИНГ!” шиори остида яшаяпти!\nҲар бир даврнинг ўз қийинчиликлари, синовли кунлари бўлади, албатта! Буни эса биргаликда ҳамжиҳатлик билан енгиш мумкин. Бугун ҳам мана шундай оғир кунларни бошдан кечиряпмиз.\nКоронавирус пандемияси сабаб бутун дунё аҳолиси ягона – “УЙДА ҚОЛИНГ!” шиори остида яшаяпти. Ушбу шиор остида қанчадан-қанча мамлакатлар, эллар бирлашмоқда. Пандемия сабаб халқлар бир-бирига ёрдам қўлини узатмоқда. Ягона мақсад – тожсимон вирусдан қутилиш йўлида бирлашиш. Мана бир ойдирки, юртимизда карантин эълон қилинган. Бундай қийин вазиятдан йўқотишларсиз чиқиб кетиш мақсадида давлатимиз раҳбари бошчилигида зарур чора-тадбирлар кўрилмоқда.\nПрезидентимиз Шавкат Мирзиёев ҳар бир йиғилишда коронавирус пандемиясига алоҳида тўхталиб ўтади.\n"Биз пандемия билан боғлиқ жараёнларнинг изидан қувиб эмас, балки унинг барвақт олдини олиш учун бор куч ва имкониятларимизни ва барча ресурсларимизни сафарбар этишимиз лозим. Мавжуд вазиятни ҳар томонлама чуқур таҳлил қилиб, бўлажак хавф-хатарларни, улар билан боғлиқ муаммоларни олдиндан прогноз қилишимиз ва уларнинг ечимига аниқ режа ва пухта чораларимиз билан тайёр туришимиз зарур. Бу касалликни енгиш учун барча давлатлар ва халқаро ташкилотлар билан ўзаро ҳамкорликни янада кучайтиришимиз керак", дейди давлат раҳбари.\nЮртбошимиз ўз маърузаларида яна карантин даврида аҳолининг энг муҳим ҳаётий эҳтиёжларини тўлиқ таъминлаш, нарх-навонинг ошиб кетмаслигига эришиш, кам таъминланган оилаларни қўллаб-қувватлаш, эҳтиёжманд ва ёрдамга муҳтож оилаларга мурувват ва саховат кўрсатиш, уларнинг ҳолидан хабар олиш каби эзгу ташаббусларни кўпайтириш ҳақида ҳам кўп бора таъкидлайдилар. Шунинг билан бирга, республикамиз ҳудудларида қишлоқ хўжалигида, саноат ва қурилиш, иқтисодиётнинг бошқа устувор тармоқларида, тадбиркорлик субъектларида ишларни самарали давом эттириш ҳақида ҳам ўз фикрларини билдирган. Шундай экан, сиз ҳам уйда қолиб юқорида амалга оширилиши кўзда тутилаётган масалаларга ўз ҳиссангизни қўшинг! Зеро, давлатимиз раҳбари эътироф қилганидек, кун кутиб турмайди, ҳаёт давом этмоқда. Бугунги йўқотилган вақт ва имкониятларни эртага тиклаб бўлмайди.\nШундай синовли кунларда яна бир муҳим нарсани унутмаслигимиз лозим. Бу ҳам бўлса, кунни тунга улаб хизмат қилаётган соғлигимиз ва осойишталигимиз қўриқчилари бўлган шифокорлар, Миллий гвардия ва ИИВ ходимлари ҳамда карантин бўлишига қарамай фаолиятини давом эттираётган айрим соҳа вакилларига ҳар куни ўз миннатдорчилигимизни билдириб туришимиз керак! Ўзингиз ва оила аъзоларингизни асранг! Уйда қолинг!


Ҳасад – нафс касалликларидан биридир\n“Ҳасад - бировга етган неъматга рашк билан қараш ва ўша неъматнинг ўз соҳибдан кетиб, ҳасадчига етиб келишини қаттиқ хоҳлаш”.\n“... ва Ҳасад қилаётган Ҳасадгўйнинг ёмонлигидан паноҳ беришини сўраб (Роббимга) илтижо қиламан” (Фалақ: 5).\nИсломда бошқа маънавий жиноятлар қатори ҳасад ҳам қаттиқ қораланади ва катта гуноҳ ҳисобланади. Қуръони Каримнинг оятларини диққат билан ўқиган одам, Пайғамбар саллоллоҳу алайҳи васалламнинг сўзларини, у кишининг мўъжизаларини, у кишига Қуръон тушаётганини кўриб-билиб туриб ҳам иймонга кирмаганлар учун асосий тўсиқ ҳасад бўлганини яхши билиб олади. Яҳудийлар: нима учун биздан эмас, араблардан пайғамбар чиқади, дея ҳасад қилиб Исломга кирмадилар. Бошқа араб қабилалари ҳам аввал бошда шунга ўхшаш ҳаракат қилиб, Қурайшга ҳасад қилдилар. Қурайшнинг кўпчилик зодаганлари эса, нима учун бир камбағал-етим пайғамбар бўлар экан-у, биз аслзодалар, қавмнинг раҳбарлари эса унга эргашишимиз керак экан, деган ҳасад билан мусулмон бўлмадилар. Кўриб турибмизки, ҳасад - катта ҳалокатларга олиб борадиган дард экан. Ҳатто энг катта бадбахтлик ҳисобланган кофирликка ҳам сабаб бўлар экан.\nДемак, қалбида ҳасади бор кишининг Исломга кириши ҳам амри маҳол экан.\nХудди шу маънони Ибн Ҳиббон Абу Ҳурайра розияллоҳу анҳудан ривоят қилган ҳадиси шарифдан тушуниб оламиз. Бу ҳадисда Пайғамбаримиз саллоллоҳу алайҳи васаллам:\n“Мўмин банданинг ичида Аллоҳнинг йўлидаги (амалда ютилган) чанг ва жаҳаннамнинг олови жам бўлмайди. Бир банданинг ичида иймон билан ҳасад жам бўлмайди”, деганлар.\nУшбу ҳадиси шарифда икки турли нарса бир банданинг қалбида жам бўлмаслигининг хабари берилмоқда.\nДемак, иймон билан ҳасад худди олов билан сувдек бир-бирига тамоман зид нарсалар экан. Бири бор жойда иккинчиси бўлмас экан. Бошимизга етган ва етаётган бало-офатлар бекорга эмаслигини шундан тушуниб олсак ҳам бўлади. Шу сабабдан ҳам Пайғамбаримиз соллаллоҳу алайҳи васаллам мусулмон кишининг динига ҳасад қилувчиларни қўрадаги қўйларга қўйиб юборилган оч бўриларга ўхшатганлар. Шунинг учун ҳам аввалги зикр қилинган ҳадислардан бирида “Ҳасад билан иймон бир кишида жам бўлмаслигини” баён қилганлар.\nШунинг учун ҳам Имоми Табароний Абдуллоҳ ибн Буср розияллоҳу анҳудан ривоят қилган ҳадисда Пайғамбаримиз саллоллоҳу алайҳи васаллам жумладан: “Ҳасад эгаси мендан эмас”, деганлар.\nЯъниким, ҳасадчи менинг умматим эмас, деганларидир. Ўзини билган одам учун бундай ҳолга тушишдан ҳам ортиқроқ бадбахтлик йўқдир. Ҳар бир инсон бошқа маънавий жиноятлардан қутула бориш баробарида, ҳасад каби катта маънавий жиноятдан ҳам қутулиши шарт. Ўшандагина элу юртимизда бирор яхшиликдан умид қилсак бўлади. Ҳар биримиз ҳасаддан фориғ бўлиб, қалбимиз тоза ҳолга келиб, қуйидаги ҳадисда зикр қилинган саодатманд саҳобий розияллоҳу анҳу даражасига етишишга ҳаракат қилишимиз лозим.\nНажмиддинхон Ҳамзаев – Ургут туман “Ғўс” жоме масжиди имом-хатиби\nКиритилган вақти: 05/08/2020 16:31; Кўрилганлиги: 101\nМатериал манзили: http://sammuslim.uz/articles/actual/hasad-nafs-kasalliklaridan-biridir\nЧоп этилган вақт: 27/09/2020 08:14


Туркия миллий соғлиқни сақлаш вазири Ражаб Оқдоғнинг хабар беришича, Суриянинг Идлиб вилоятида рўй берган ҳужум оқибатида ҳалок бўлганларнинг суд-тиббий экспертизаси баённомалари Ҳаагадаги халқаро идораларга ўрганиш учун юборилди. Бу ҳақда у Эрзурум шаҳрида журналистларга айтиб ўтган.\n"Кимёвий ҳужум ҳақидаги фактлардан сўзловчи суд-тиббий экспертизаси натижалари Ҳаагада ҳам ўрганилади", - деган у. Вазирнинг қўшимча қилишича, Бутунжаҳон соғлиқни сақлаш ташкилоти ушбу ҳодиса билан жиддий шуғулланиши керак. Туркияга Идлибда ҳалок бўлган ёки жароҳатланган 50дан ортиқ суриялик етказилди, уч жасад мутахассислар томонидан ўрганиб чиқилди ҳамда бўғувчи хусусиятга эга кимёвий моддалар таъсири топилди.\nТуркия бош вазири ўринбосари Нўмон Қуртулмушнинг Истанбулда маълум қилишича, “экспертиза натижалари кимёвий ҳужумдан яққол далолат бермоқда”. “Буларнинг бари ҳужжатлар билан тасдиқланмоқда. Барча маълумотлар ва фотосуратлар БМТ Хавфсизлик кенгаши ва Бош ассамблеясига юборилади”, - дея айтиб ўтди у.\nАввалроқ Россия ва Сурия ҳарбийлари рўй берган ҳолатга алоқадор эканликларини рад этишди.\n4 апрель куни Лондонда жойлашган Сурия инсон ҳуқуқлари мониторинги маркази Хан-Шайхунга заҳарли газ тўлдирилгани тахмин қилинган бомбалар ташлангани, бунинг оқибатида камида 58 киши, шу жумладан 11 нафар бола ҳам ҳалок бўлгани ҳақида хабар қилган эди.


08:47 07 Апрел 2020\n13:57 23.02.2020 Ҳавола олиш\nТОШКЕНТ, 23 фев — Sputnik. Янги турдаги коронавируснинг одамдан одамга юқиши ўтган йилнинг ноябрида ёки декабрь охирида бошланган. Айнан шу тариқа вирус бутун мамлакат бўйлаб тарқалган Ухандаги денгиз маҳсулотлари бозорига келиб қолган. Хитой Фанлар академияси ҳузуридаги тропик ботаника боғи олимлари шундай хулосага келишди.\nЯнварь ойи охирида Хитой касалликларни назорат қилиш ва олдини олиш маркази мутахассислари юқтиришнинг эҳтимолий манбаларидан бири сифатида вирус тарқалишининг ўчоғи бўлган Ухандаги денгиз маҳсулотлари бозорида ноқонуний сотилган кўршапалаклар деб ҳисоблашган эди.\nЭндиликда олимлар маълумотлар базасида мавжуд бўлган янги турдаги коронавируснинг 90 ортиқ намуналарини таҳлил қилиб, у денгиз маҳсулотлари бозорига бошқа жойдан тушгани, сўнгра ҳам бозорнинг ўзида, ҳам унинг ташқарисида тарқалганини аниқлашди.\nОлимлар таҳлил қилинган коронавирус геномларининг аксарияти бир хил юқтириш манбасига эканлигига эътибор қаратишган, беморлар Уханда ўзлари касалланишган, ёки бу шаҳардан бўлганлардан вирусни юқтириб олишган.\nХитойда номаълум пневмониянинг авж олиши ўтган йилнинг охирида бошланган эди. 2020 йил 23 февраль ҳолатига кўра уни юқтирганлар сони 78 минг кишидан ошган. COVID-2019дан вафот этганлар сони 2465 кишини ташкил қилган. 23221 киши эса тузалиб кетишга муваффақ бўлган.